
NOTĂ INTRODUCTIVĂ 


Yuddhakănda este cea mai importantă carte a Ramayanei, reprezntând deznodământul 
real al narațiunii, chiar dacă o îndelungată tradiție vişnuistă a ţinut să-i adauge apendicele, produs 
mai târziu, numit UVrtarakânda. Yuddhakănda cuprinde în primul rând descrierea bătăliilor dintre 
armata de maimuțe condusă de Rama şi Sugriva şi cea a demonilor răkșasa care îl apără pe 
tartorul Râvana. Este firesc de aceea să ne aşteptăm la o mai mare amploare a narațiunii; 
aşteptările sunt însă depășite cu mult: ediția critică are 4435 de distihuri, în timp ce ediția 
populară are cel puţin 5710!. Numărul capitolelor este de 116 în ediţiile critice, Debroy şi PRED 
6, ajungând însă la 130 în versiunile Dutt şi Prasad. 


Primele 15 capitole din ediţia critică - aproximativ 450 de distihuri - sunt o continuare 
directă a cărţii a cincea, de aceea convorbirea dintre Rama şi Hanuman din capitolul 68 al 
Sundarei urmează neîntreruptă în primul capitol din cartea de față. 


Rama este convins până la urmă de adevărul relatării lui Hanuman şi se hotărăște să atace 
Lankă, iar capitolele 3-5 descriu marșul maimuţelor spre malul oceanului. Entuziasmul inițial al 
eroilor este urmat de descurajare, atunci când aceştia își dau seama de dimensiunile oceanului pe 
care îl au în față. Secţiunea următoare - tot de 5 capitole: 6-10 - prezintă situaţia de la curtea lui 
Ravana. Regimul despotic impune curtenilor o adulaţie fără margini, astfel încât nimeni nu ia în 
considerare posibilele urmări dezastruoase ale unui război cu soţul Sitei. Singurul care se opune 
deschis este Vibhişana, fratele vitreg al regelui. Atitudinea acestuia este un amestec de 
clarviziune şi oportunism, deoarece el este şi un potențial pretendent la tron. Foarte interesant 
pentru mentalitatea lui Vălmiki este că el acceptă senin acest fapt, efortul de a-l justifica pe 
Vibhișana revenind comentatorilor de mai târziu. 


Odată cu sarga 10 situaţia textului se complică mult, diferenţele între versiunile populare 
şi ediția academică ajungând la sute de distihuri, totuși trama rămâne similară. Vibhişana se 
refugiază la Rama; inițial sfetnicii prinţului sunt foarte neîncrezători în ce priveşte intenţiile 
transfugului, dar Rama își asumă riscul şi îl unge pe Vibhişana drept rege al demonilor. După o 
confruntare cu Samudra -zeul mării -, Rama află că Nala poate construi podul peste strâmtoare. 
După ce armata vânara ajunge în insulă începe acțiunea propriu-zisă a cărţii a şasea. 


!V. The Rămâyana of Vălmiki. Volume VI:Yuddhakânda, Translation and Annotation by R.P. 
Goldman, Sally J. Sutherland Goldman and Barend A. van Nooten, Ed. Princeton University 
Press, Princeton and Oxford, 2009, p. 3, n.3; lucrarea va fi citată în continuare PRED 6. 

i 


1. Rama, peste măsură de bucuros la auzul cuvintelor rostite cu rost și fără 
ascunzișuri de Hanuman, grăi la rândul său: 


2-5. -„Hanuman a reuşit să îndeplinească o nemaipomenită faptă, greu de dus până 
la capăt pe această lume, faptă pe care alţii nici cu gândul nu o pot gândi măcar! 
Afară de vulturul Garuda şi de zeul vântului, Vâyu, eu nu cunosc pe nimeni 
altcineva decât Hanuman să poată trece-n zbor apa cea mare! În cetatea Lânkă - 
păzită cu străşnicie de Ravana - nu pot pătrunde nici zeii, nici demonii dânavas, 
Yakșas-il, gandharvașii, năgas - şerpii cei mari, nici Chiar răkșasașii, oare ce 
cutezător, bizuindu-se pe propriile puteri, ar putea intra în fortăreață și să iasă viu? 
ar putea pătrunde cineva în cetatea bine ferecată, amarnic străjuită de demoni, dacă 
nu ar fi egal în vitejie şi putere cu Hanuman? 


6-9. Folosindu-și puterea și vitejia - la fel de mari amândouă - Hanuman a 
îndeplinit o slujbă foarte bună pentru Sugriva. Slujitorul care primeşte o sarcină 
grea şi o duce cu bine la capăt este numit cel mai bun dintre toţi; dimpotrivă, acela 
care, deși socotit potrivit şi priceput, lăsând mintea să-i zburde, nu isprăveşte cu 
bine lucrul regelui său, acela este sluga cea mai rea. Hanuman a îndeplinit fără greș 
ce avea de făcut, iar Sugriva este mulțumit. 


10. Aflând unde se găseşte Vaidehi, Hanuman a salvat vlăstarele casei lui Raghu - 
pe Lakşmana și pe mine - de la fapte necugetate, neîngăduite de dharma. 


11-12. Mi-e grea inima, pentru că, în restriştea în care mă aflu, nu îl pot răsplăti pe 
dată, aşa cum se cuvine, pe aducătorul acestor veşti bune; nu pot decât să-l strâng 
în braţe pe viteazul Hanuman - îmbrățişarea fiind astăzi singura mea avuţie.” 


13-14. (Rostind acestea, Rama l-a cuprins cu braţele pe Hanuman, care se 

întorsese cu izbândă din căutarea sa. Vlăstarul lui Raghu chibzui o vreme, apoi 
i zl A = A : 2 

vorbi din nou, pe când Sugriva îl asculta cu luare-aminte:) 


15-17.- „Deşi căutarea Sitei şi-a atins țelul, mă cuprinde iarăși disperarea când mă 
gândesc la oceanul care ne stă în faţă. Nu putem trece peste necuprinsele-i ape; 
cum vor ajunge roșcatele maimuțe pe malul de la miazăzi? Am veşti despre 
Vaidehi, însă cum vom duce neamul cel roșcat pe malul cel îndepărtat al mării?” 


18. Astfel grăi spre Hanuman Rama cel cu braț puternic, nimicitorul vrăjmaşilor, şi 
fu copleșit de jale. 


2 
1. Atunci măreţul Sugriva împrăştie cu aceste cuvinte tristețea fiului lui Dasaratha: 


2-6. -„Viteazule, de ce jeleşti precum un om de rând? Nu face asta! Părăsește 
tristețea, aşa cum nerecunoscătorul îşi lasă prietenul de altădată. N-ai temeiuri să te 
plângi, Răghava, acum, când ştim unde îşi are vrăjmașul vizuina! Alungă aceste 
slăbiciuni - eşti statornic în gând și faptă, învăţat şi cunoscător al sastrelor. 
Bărbatul statornic izgoneşte gândul care îi slăbeşte hotărârea. Vom sări peste 
oceanul plin de monştri, vom sfărâma întăriturile Lânkăi şi-ţi vom omori 
duşmanul! 'Tot ce vrea să întreprindă cel nehotărât, lovit de disperare şi cu mintea 
copleșită de tristeţe va da greș, iar el va fi îndurerat. 


7-9. Toţi căpitanii oşturilor mele sunt neînfricați şi puternici, gata să se arunce și în 
foc pentru tine! Sunt stârniți spre luptă - o simt; urmaș al lui Raghu, închipuie un 
mijloc să construim un pod şi să ajungem în cetatea de scaun a tartorului! Atunci îl 
voi putea ucide eu însumi pe acel vrăjmaş și să o aduc înapoi pe Sita. 


10-14. Poţi să-l socoteşti dat morții pe Ravana încă din clipa în care vom zări 
cetatea Lankă pe vârful Trikiiţa și poţi striga a noastră biruinţă de îndată ce oastea 


2 Distihurile apar în versiunile sudice şi în edițiile populare; le-am păstrat deoarece fac mai uşor 
de înţeles versurile următoare. 


de maimuțe va trece marea când podul va fi gata! * (Războinicii roșcaţi sunt 
vrednici luptători în bătălie și pot înfăţişarea să şi-o schimbe după voie)"! Măria 
Ta, ajunge, lasă deoparte îndoiala-nfricoșată care opreşte orice înfăptuire! Jalea 
şubrezeşte curajul oricui din lumea asta; când e vorba de moartea sau dispariția 
cuiva drag, durerea zădărnicește orice strădanie, chiar şi pentru eroi ca tine! Dar a 
venit vremea, înțeleptule Rama, să-ţi aduni puterile, aşa cum se cuvine să o facă un 
bărbat care se bizuie pe vitejia sa! 


15-18. Eşti cel dintâi printre cei cu mintea luminată de învățătură şi cunoşti 
sastrele ca nimeni altul; împreună cu prieteni ca mine poţi înfrânge orice dușman! 
Nu pot vedea cu gândul pe cineva din cele trei tărâmuri care să-ți țină piept în 
luptă când tu cuprinzi în mână arcul, o, Râghava! Alături de maimuțe nu vei da 
greş - curând vei trece necuprinsa mare şi o vei găsi pe Sita! Deci lasă jeluirea, 
adună-ţi mânia şi o slobozește, tu, stăpânitor al lumii! Nevolnicul kșatriya nu 
câştigă nicio bătălie, dar cel cutezător înspăimântă toți duşmanii! 


19-21. Pătrunzătoarea-ţi minte să-nchipuie o cale pe care să străbatem 
îngrozitoarea împărăție a stăpânului apelor. Războinicii roşcaţi sunt vrednici 
luptători în bătălie şi pot înfăţişarea să şi-o schimbe după voie; ei vor revărsa 
asupra vrăjmașilor un potop de stânci și de copaci, zdrobindu-i! Destul atâta 
vorbărie! Vom trece marea cumva, vom ajunge la vizuina lui Ravana, iar biruința 
ta va fi deplină !(Prevestiri bune mi se arată, iar inima mi-e plină de bucurie!) 


3 


1. Vlăstarul lui Kakutstha ascultă vorbele înțelepte ale lui Sugriva şi prinse rostul 
lor, dându-i dreptate-n sinea sa. Grăi spre Hanuman: 


2-5. -„Voi trece iute peste împărăţia lui Samudra fie clădind un pod, fie secând 
apele mării! Spune-mi, pădurene, câte şi ce fel de-ntărituri are cetatea Lânkăi? 


* Ediţiile populare adaugă aici distihul provenit din manuscrisele sudice: „„ fără pod peste 
groaznicul ocean, sălașul lui Varuna, nici zeii ori asuras, nici Indra însuși, nu ar putea să 
nimcească Lankă!”. 

* Aceste cuvinte se repetă în distihul 20 unde sunt mai potrivite. 

5 Versul apare doar în versiunile sudice şi în ediţiile populare. 

S Zeul mării, numit în text cu epitetul Săgarâ= cel creat de regele Sagara, un strămoș al lui Rama. 

Vreau să ştiu cu de-amănuntul - să-mi pară că le-am văzut eu însumi - câtă oştire 
are; ce capcane sunt la porţi”, ce mașinării de luptă se află pe zidurile Lănkăi” şi 
< cum arată > palatele demonilor. Spune-mi totul așa cum este; poți să faci aceasta, 
doar ai iscodit îndelung, de-a fir a păr, cetatea și eşti priceput la vorbă.” 


6. Neîntrecutul cuvântător Hanuman, fiul Vântului, îi răspunse lui Rama: 


79.-„Ascultă cu luare-aminte; îți voi spune totul despre întăriturile Lânkăi, cum este 
ea ocrotită < prin aşezare > şi cum este străjuită de oşteni.” 


8. După ce a grăit acestea, cel mai de seamă dintre vânara începu să arate în 
amănunt, fără nicio greşeală, sălbăucia mării, bogăția fără seamăn a Lânkăi, cum 
erau aşezaţi păzitorii fără număr ai cetăţii, câte animale şi care pentru luptă aveau 
pregătite. 


9-17. -„Lânkă este o cetate întinsă şi plină de veselie, în care trăiesc mulțimi de 
demoni fericiţi, sunt în ea multe care < de luptă > şi mulți elefanți aţâţaţi. Are patru 
porți măreţe şi largi, zăvorâte cu ivăre uriaşe din fier. Pe metereze şi la porţi sunt 
catapulte care aruncă stânci pentru a opri năvălitorii, la ieşiri sunt sute de groaznice 
buzdugane!” < rotitoare > care ucid o sută de dușmani odată, făurite din fier de 
mulțimea de demoni. Meterezele sunt făcute din aur, astfel că este cu neputinţă să 
se caţere cineva pe ele. Partea dinăuntru a zidului este acoperită cu pietre nestemate 
- rubine, mărgean, vaidurya şi mărgăritare. De-a lungul zidurilor cetății sunt 
şanţuri de apărare, pline cu apă rece - atât de adânci încât par fără fund, 
înfiorătoare la vedere, căci foiesc în ele crocodili şi sumedenie de peşti. Sunt patru 
punți"! lungi peste acele șanțuri, câte una în faţa fiecărei porţi, înţesate cu mașini de 


7 Textual dvăradurkariyăm, cuvânt care pentru comentatorii indieni desemnează orice lucrare 
care îngreunează pătrunderea prin poartă, v. PRED 6, n. p. 507. 

* Textual guptikarma; am păstrat sensul dat de comentatori, v. ibidem. 

? Distihurile 7 ŞI - în special - 8 prezintă mari dificultăți gramaticale, pe care ediţia critică nu le 
rezolvă - v. PRED 6, n. p. 507. Traducerea din PRED 6, p. 124, încearcă să obțină un text 
coerent, diferit însă de celelalte versiuni. Am căutat să creez un echivalent inteligibil, chiar dacă 
destul de aproximativ, pentru acest pasaj. 

1 Textual Saraghnyah-care ucid o sută; nota din PRED 6, p. 509 descrie o maşină de război fixă 
sau pe roți, o măciucă mare cu ţepi; dimensiunea de 4 coțiz2 m, dată de izvoare, probabil că se 
referea la aceşti ţepi, altfel arma nu ar fi fost remarcabilă. Am presupus că mişcarea mașinii de 
război era rotativă, dar ea putea fi şi de pendul. 

1! Atât comentatorii indieni cât şi traducătorii au păreri divergente asupra tipului de construcții de 
care este vorba aici: pontoane pe piloni, poduri mobile sau fixe. 

luptă care să arunce duşmanii în apă. Un pod din aur, cu foişoare de pază şi piloni 
de asemenea din aur, stă neclintit şi este mai puternic decât celelalte. 


18. Rama, Ravana este un duşman de temut; din fire, e gata mereu să pornească 
războaie, dar firea el şi-o poate ține-n frâu și ştie să-şi țină în frâu oştenii. 


19-20. Având de toate-n sine'”, Lănkă e de nepătruns chiar pentru zei; cetatea cea 
înfricoşătoare este apărată de patru lucruri: de râuri, de munţi, de păduri şi de 
ziduri. Ea se află pe ţărmul cel mai depărtat al mării celei mari, pe unde corăbiile 
nu-și croiesc drum, nici nu aflăm vreo veste de acolo. 


21-22. Lankă e zidită pe un vârf de munte, semeaţă şi de neclintit precum cetatea 
zeilor. Aproape cu neputinţă de cucerit, ea e plină de cai și elefanți; cetatea 
mişelului Ravana are drept podoabe măciuci de fier și buzdugane care ucid o sută 
de dușmani deodată. 


23-27. Zece mii de demoni neînvinși stau de strajă la poarta de apus'”, luptători de 
frunte cu lancea şi cu sabia; la miazăzi păzesc intrarea o sută de mii de vajnici 
răkşasa-și, rânduiţi cum se cuvine în cele patru corpuri ale oastei'*; un milion sunt 
apărătorii porții de la răsărit, au ca arme sabie şi scut, dar sunt foarte pricepuți şi 
la aruncat sulițe şi darde; la poarta dinspre miazănoapte străjerii sunt preacinstiți 
feciori de neam ales, războinici luptători din care şi călăreți de cai, de toți zece 
milioane; în tabăra din mijlocul cetăţii sunt alte zece milioane de yătudhâna-și, iar 
răkşasa-și chiar mai mulți. 


28. Am fărâmat podurile, umplând cu resturile lor șanțurile cetății, am aprins 
Lânkă, iar meterezele le-am făcut una cu pământul! 


12 Versiunile sudice au aici cuvântul nirălambă-autosuficientă, independentă, cu sens secundar 
„izolată, singuratică”- v. Huet, s. v., în timp ce multe variante nordice au durălambă-pe care te 
urci cu greu, inaccesibilă. Epitetul devadurgă poate fi înţeles atât „pe care nici zeii nu o pot 
cuceri”, cât şi „cetate construită de zei”; v. PRED 6, p. 513. 

15 Textul sanscrit al ediției critice este pascimadvăram - v. GRETIL, 6,03,23 - variantă care 
apare în PRED 6, p. 125 -„at western gate”- şi B. Debroy-,„along the western gate”. Dutt, Prasad 
ŞI site-ul valmikiramayan.net traduc „la poarta de răsărit”. Aceste ediții populare enumeră 
intrările în ordinea est-sud-vest-nord=în sensul acelor de ceasornic. Numărul luptătorilor diferă 
după traducător, deoarece există ambiguități în original, aici fiind preluată interpretarea din 
PRED 6, pp. 125-126, cu notele de la pp. 514-515. 

ci Pedestraşi, care de luptă, cavalerie, elefanți. 


1 ă XI A 3 E Ra ae fa (ee Ca 
2915. Vom trece noi cumva oceanul, sălaşul lui Varuna; atunci Lânkă va fi nimicită 
de oștenii vânara! 


30-31. Rama, iată, sunt aici Angada, Dvivida, Mainda, Jâmbavân, Panasa, Nala și 
hatmanul Nila; ce nevoie ai de restul oastei? dintr-un singur salt, aceştia vor ajunge 
în cetatea întărită, plină de palate, a lui Ravana şi o vor aduce înapoi pe Maithili! 


32. Alege clipa prielnică şi dă poruncă să pornim!” 


Pi 


1. După ce îl ascultă cu luare-aminte pe Hanuman, Rama, viteazul adevărat, voinic 
plin de avânt, grăi astfel: 


2. - „Este adevăr adevărat că aş putea nimici cetatea Lănkă a fioroşilor demoni, pe 
care ne-ai zugrăvit-o <atât de amănunțit>. 


3-6. Sugriva, aş vrea să pornim pe dată, pentru că Soarele, zeul care face ziua, se 
urcă spre amiază şi ne găsim în ceasul numit «al biruinţei»"”, iar Luna se află azi în 
«casa de sus a Leului», pe când mâine va fi în „mâna Corbului”!5. Semne prielnice 
mi se arată - îl voi ucide pe Ravana şi o voi aduce înapoi pe Sita, fiica lui Janaka, 


15 Distihurile 29-32 prezintă o serie de dificultăţi gramaticale - v. PRED 6, pp. 515-516; am 
urmat variantele care permit obţinerea unui text mai clar în limba română. 

19 Acest capitol are 88 de distihuri în ediția critică şi 124 în variantele populare. Am preferat - în 
majoritatea cazurilor - varianta principală a ediţiei PRED 6 deoarece are o continuitate a acțiunii 
mai bună şi este mai clară. 

7 Ediţiile populare adaugă aici textul: „<dacă pornesc când Soarele se află la amiază și în ceasul 
numit al biruinţei >unde oare în lumea asta ar putea fugi răpitorul Sitei?iar Sita își va regăsi 
speranța când va auzi că am pornit oștirea, așa cum cineva care, după ce a băut otravă și se află 
în pragul morții, își regăseşte speranța vieții atunci când simte gustul nectarului nemuririi”. N. 
PRED 6,p. 519. 

di Vijaya este un muhirta, adică un interval de 48 de minute =a treizecea parte din zi, între orele 
11.36 şi 12.24. Numele său înseamnă „victorie” şi era considerat de bun augur pentru începerea 
călătoriilor; sinonim abhijit=victorios. Uttarăphalguni: Phalguni=,,roşiatica”este constelația 
Leului, în care Luna se afla în două zile consecutive pe lună, casele numindu-se: 
1.Părvaphalguni=Phalguni  anterioară/de Est, corespunzând cu steaua Zosma; 2. 
Uttarăphalguni=Phalguni de sus/de Nord, corespunzând stelei Denebola;este asterismul natal al 
Sitei. Hasta=,,mâna”, casă lunară din constelația Corbului, neprielnică pentru Rama, născut în 
asterismul lunar Punarvasii=constelaţia Gemenilor. V. Huet şi PRED 6, pp. 518-520. 

după cum spune pleoapa de sus < a ochiului drept > care se zbate, prevestindu-mi 
împlinirea dorinţei mele”. 


7.4 Apoi virtuosul Rama, cel slăvit atât de Lakșmana cât și de regele neamului 
vănara, priceput fiind în arta cârmuirii, vorbi astfel: )'* 


8-12. -„Nila” împreună cu o sută de mii de oşteni să ne deschidă drumul şi să fie 
cercetași. Porneşte de îndată, hatmane Nila, găsește o cale pe care să fie din belşug, 
rădăcini, poame, miere, ape şi crânguri răcoroase; veghează însă ca fructele, apa şi 
rădăcinile să nu fie cumva înveninate de demonii nemernici, iar pădurenii tăi să 
stea mereu cu ochii-n patru, căutând vrăjmașii ascunși prin văgăuni, prin mlaștini 
sau hățişuri! 


13. (Să rămână acasă toţi cei care sunt lipsiţi de vlagă - e grea lupta pe care o avem 
în față!) 


14. Suta de mii de luptători aleși, viteji ca leii, să meargă înaintea armiei care vine 
precum puhoiul mării! 


15-20. Gaja cel mare cât un munte, voinicul Gavaya şi Gavâkşa să meargă 
împreună înaintea < oastei celei mari >, aşa cum merg trufaşii tauri înaintea cirezii 
lor de vaci. Să ne păzească latura din dreapta viteazul Rșabha, mare căpetenie a 
neamului cel săritor, iar latura din dreapta să fie în grija iutelui Gandhamâdana, cel 
care seamănă cu un elefant de luptă. Eu însumi voi conduce mijlocul armatei, 
purtat fiind de Hanuman, aşa cum Regele zeilor”! este purtat de Airăvata; < lângă 
mine va merge > Lakșmana, care seamănă cu Nimicitorul lumii” - el va fi purtat 
de Angada, precum zeul care dăruiește bogății, stăpânul peste yakșas”?, este purtat 
de Sărvabhauma. Să apere spatele oștirii aceştia trei: Jămbavân, măritul rege al 
urşilor, Suşena şi Vergadarsin”. 


19 Distih din ediţiile populare, care mi se pare necesar pentru a marca trecerea de la discurs la 
ordinele de luptă. 
% Numele căpitanilor vănara au fost traduse în notele capitolelor 4,39-44. 

1 

Indra. 


A Kubera; numele elefantului său înseamnă „regele întregii lumi/împăratul”. 

21-22. Ascultând spusele urmașului lui Raghu, viteazul Sugriva porunci să se facă 
întocmai. Sărind din peşteri şi de pe piscuri, începură să vină iute nenumărate 
maimuțe dornice să lupte. 


23. Astfel, având deplină cinsure din partea lui Sugriva și Lakșmana, Rama 
păzitorul dharmei porni spre miazăzi, împreună cu oastea sa. 


24-25.Rama era înconjurat de maimuțe mari cât elefanții, care veneau puhoi, cu 
sutele, cu zecile şi sutele de mii, ba încă mii de miriade, uriaşa armie roșcată 
urmându-l pe calea pe care pornise. 


26-29. Ascultând porunca lui Sugriva, maimuţele mergeau voioase şi cu inima 
uşoară spre miazăzi; săreau necontenit încoace şi încolo, înainte şi înapoi, strigând, 
tpând, urlând cât îi ţineau bojocii, mâncau poame şi miere-nmiresmată. Pădureni 
duceau < pe umeri > arbori înfloriți sau se purtau unul pe altul până se plictiseau - 
atunci, fără de veste, îşi aruncau jos tovarășii de joacă; aceștia se ridicau sărind, 
gata să-i snopească pe glumeţi””. Toţi strigau însă când îl vedeau pe Rama: „îl vom 
ucide pe Ravana cel vrednic de pieire, împreună cu toți bântuitorii nopții!” 


30-36.* Puternicul Rşaba, Nila şi Kumuda, împreună cu sumedenie de maimuțe le 
deschideau drumul, mergând înaintea tuturor şi cercetând calea; în mijlocul oştrii 
se aflau regele Sugriva, Rama şi Lakșmana - eroii care îşi nimicesc vrăjmașii - 
alături de alţi viteji puternici şi înfiorători; Satabali, voinicul cel arămiu, cu trupa 
lui de zece koți * de soldaţi, luase asupra-și paza armiei de roșcaţi, iar cu o sută de 
koți de luptători Kesarin, Panasa, Gaja şi cu Arka păzeau latura oștirii. Avându-l în 
fruntea lor pe Sugriva, Sușena și Jâmbavân ocroteau împreună cu mulți alții 
spatele armatei de maimuțe. Nila cel puternic ca un taur sărea cu nemaipomenită 
iuțeală dintr-un loc în altul, veghind asupra tuturor de unul singur, în vreme ce 
vitejii Darimukha, Prajangha, Jambha şi Rabhasa ajungeau cu uşurinţă pretutindeni 
și îndemnau săritoarele maimuțe să grăbescă pasul înainte. 


sti Pasajul este interpretat diferit de comentatori; am urmat traducerea şi completările din PRED 
6, pp. 128, 524-525. 

sii Pasajul distribuie diferit misiunile pe care le au comandanții armatei de maimuțe faţă de 
ordinele date de Rama în distihurile 8-20, iar comentariile exegeţilor clasici şi ale editorilor 
moderni nu clarifică în niciun fel contradicţiile. 

% 1 koţi = 10.000.000; 10 koţi =100.000.000; 100 koţi = 1.000.000.000. 

37-41. Pădurenii viteji precum tigri, mândri de puterea lor, mergeau astfel 
orânduiți când au zărit semeţii munți Sahya acoperiți de codri şi liane. Armata de 
maimuțe mergea neabătută înainte, nemărginită mare care potopeşte totul, vuind 
precum talazul în ocean. Maimuţele mari cât elefanții din preajma fiilor lui 
Dasaratha goneau săltând, precum gonesc sirepii îmboldiți de pinteni. Suiţi pe 
spatele maimuțelor, vitejii prinți semănau cu Soarele şi Luna, atunci când 
luminătorii se întovărăşesc cu Jupiter şi Venus”. Fiind purtat astfel pe spinarea lui 
Angada, neînfricatul Lakşmana îşi reaminti învăţătura primită“, care îi dădea 
încredere în izbândă, şi grăi cu glas plăcut spre Rama: 


42-43. -„ Peste puţină vreme îl vei ucide pe Ravana şi o vei regăsi pe răpita 
Vaidehi; odată atins țelul acesta, te vei întoarce în norocoasa Ayodhyă! Eu văd o 
mulțime de semne în cer şi pe pământ care îți prevestesc izbânda: 


44-48. Vântul adie blând şi ne mână oastea pe drumul ei, iar animalele și păsările 
se cheamă între ele cu glasuri dulci; zarea e senină și Soarele strălucește, Venus se 
află în spatele nostru, constelația Brahmarăsi e neumbrită, iar „cei şapte înţelepţi” 
strălucesc în jurul stelei Dhruva”; Trisanku, cel mai slăvit dintre strămoşii spiţei 
lui Ikşvăku, strălucește împreună cu învățătorul său. Gemenele Visăkă din Balanţă, 
constelația stirpei noastre, luminează cu putere şi nu vestesc primejdii. 


49-50. Dar pentru demonii născuţi din haos totul este numai urgie. Stelele lor 
veghetoare, numite Mila, din Scorpionul stăpânit de Nimicire, sunt întunecate, iar 
o cometă le încrucişează drumul. Toate acestea vestesc nimicirea demonilor, 
stelele acelora sortiți pieirii fiind întotdeauna întunecate în ceasul lor din urmă de 
aştri potrivnici. 


50-53. Aici apa e limpede şi dulce, pădurea e plină de roade, printre copacii 
înfloriți adie o boare înmiresmată. Oastea maimuţelor e frumos orânduită şi 
seamănă în strălucire cu armia divină care l-a ucis în luptă pe asura Tăraka. Fii 
deci mulțumit de acestea toate, frate!" Așa grăi fiul Sumitrei. 


” Textul original este corupt; urmez conjecturile din PRED 6, p. 527 şi Govindarâja. 

*% Traducerea cuvântului smrtimân sugerată de comentariul lui Govindarăja; PRED 6 preferă 
<Lakșmana>learned in the traditional texts. 

*9 Carul Mare. 

*0 Steaua Polară. 

54-57. Oştirea uriașă de urşi şi maimuțe, pădureni viteji ca tigrii care aveau ca 
arme ghearele și colții, praful ridicat de labele lor acoperea pământul şi întuneca 
chiar soarele.” Zi şi noapte armata cea roșcată mărşăluia plină bucurie, condusă de 
Sugriva. Toate maimuţele mergeau cu pași iuți, fără o clipă de odihnă, dorind cu 
înfocare să vină ziua bătăliei, căci erau nerăbdătoare să o salveze pe Sita. 


58-59. Ajuns-au într-un târziu la munţi Sahya, apoi la munţii Malva - culmi 
acoperite de păduri dese, pline de jivine felurite - iar Rama a privit cu încântare 
codrii, puhoaiele și cascadele întâlnite în cale.” 


60-61. De parcă puterea pe care o arătau le îmbăta, maimuţele au doborât multe 
soiuri de copaci, apoi le-au mâncat fructele înmiresmate, rădăcinile și frunzele. 


62-65. Maimuţele cu blana de culoarea mierii mergeau întruna, sorbind vesele din 
fagurii cât vadra care atârnau < de ramuri >. Voinice precum taurii, săritoarele 
maimuțe frângeau trunchiurile arborilor, rupeau vrejurile târându-le şi dezgoleau 
semeţele piscuri. Mierea <dospită> le îmbăta <precum miedul>: o parte mugeau 
din copaci, unele se cățărau pe crengi, în vreme ce altele săreau jos de pe ramuri”. 
Năpădit de neamul roșcat, pământul părea acoperit cu lanuri de orez de iarnă. 


66-70. Atunci când a ajuns la muntele Mahendra Rama cel cu braţe puternice şi 
ochii precum lotușii albaștri s-a urcat pe vârtul împodobit cu copaci. De acolo fiul 
lui Dasaratha a zărit oceanul în care se adună apele lumii, sălașul ţestoaselor şi 
peştilor. După ce au străbătut şirul munţilor Sahya şi s-au căţărat pe piscurile 
măreţului Malaya ajunseseră cu bine la ţărmul mării cu talazuri tunătoare. Rama a 
coborât iute coasta muntelui împreună cu Sugriva şi Lakșmana până la un crâng 
frumos aflat pe mal. Odată ajunși pe largul țărm pietros spălat de valuri, Rama a 
grăit acestea: 


71-73. - „Sugriva iată-ne ajunşi la marea cea mare, căminul lui Varuna; grija 
noastră cea dintâi iar ni se arată-n față: noianul se întinde nesfârşit de aici încolo şi 


*1 Unele manuscrise inserează aici 11 distihuri suplimentare cu detalii despre marşul maimuţelor. 
” Urmează în unele manuscrise o altă digresiune de 15 distihuri, însă am păstrat textul din 
versiunea principală; ambele digresiuni se regăsesc în traducerile Dutt, Prasad şi una dintre 
versiunile electronice. 

% Scena reia elemente din capitolele 5,61-5,62; pentru completările din traducere v. nota din 
PRED 6, p. 536. 

e de netrecut, dacă nu închipuim ceva nemaivăzut până acum. Să aşezăm tabăra și 
să ne sfătuim cum vom duce armata de maimuțe pe ţărmul celălalt.” 


74. Ars de dorul Sitei, Rama dădu poruncă să se rânduiască tabăra după ce a ajuns 
la malul mării celei mari: 


75. -„A venit vremea să ne sfătuim cum vom trece oceanul; nimeni să nu-şi 
părăsească locul său, afară de o ceată de viteji care să cerceteze împrejurimea, să 
știm dacă sunt cumva primejdii ascunse!” 


76-78. Sugriva, care îi ascultase cuvintele împreună cu Lakșmana, porunci să se 
aşeze tabăra în bungetul de la malul apei. Revărsată pe țărm, oștirea părea un alt 
ocean cu unde de culoarea mierii. Vitejii neamului roșcat, nerăbdători să ajungă pe 
țărmul celălalt al mării celei mari, pătrunseră în sihlă şi făcură loc de popas. 


79-80. (Vuietul vocilor lor acoperea chiar mugetul oceanului pe când se străduiau 

fără de preget spre binele lui Rama; armia lui Sugriva se aşeză pe neamuri, în trei 
4 

roate)”. 


81. Ajunși la malul mării, oştenii vânara priveau uimiţi”” cum se tălăzuiau sub 
palele de vânt apele fără hotar. 


82. Văzând însă nesfârşita întindere de ape, împărăția lui Varuna, care nu avea în 
: Si ; : Fe AES) să i 
sine niciun loc de popas“ şi era viespar de demoni”, căpeteniile neamului roşcat se 
= = ia ERE 8 
aşezară pe țărm lipsite de nădejde.” 


83-85. Amurgise şi - sub chipul lunii oglindit de apele umflate - străfundurile mării 
colcăiau de rechini și crocodili, de şerpi încolăciți cu solzii sclipitori, balene și 


“1 Versurile apar doar în câteva manuscrise, în special din sud; comentatorii indieni interpretează 
cuvântul fridhă = „în 3 feluri, în 3 părţi, în 3 locuri” (v. Monier-Williams, p. 458, col. 3) în două 
moduri: 1. Pe specii, anume urşi, langhuri, alte maimuțe; 2. Maimuţele au format 3 cercuri 
concentrice - v. nota din PRED 6, pp. 539-540. Traducerea a reunit cele două sensuri. 

5 Am preferat sensul secundar al cuvântului hrșță (variantă pentru hrșită)= surprins, stupefiat - 
care este logic, ținând cont de versurile următoare - celui principal = bucuros, fericit, păstrat în 
traducerea PRED 6, p. 132. V. Huet, s.vv. 

3* Pentru această interpretare a cuvântului asambădham v. PRED 6, p. 540, n. la distihul 77. 

37 Traducerea evită o dificultate a textului original: „care era bântuită de o mulţime de rakşasa”, 
însă supușii lui Ravana sunt în general ființe terestre. 

* Am reunit cele două posibile interpretări ale textului. 

monștri uriași, iar colți de stâncă se iveau din valuri. Marea cea mare era sălaş 
pentru asuras, un hău fără fund şi de netrecut. 


86-87. Vântul ridica valuri gigantice, apoi le lăsa să se prăvale la loc; se străvedeau 
în ele dulfii makara şi şerpii imenși, iar oceanul scânteietor părea bârlogul 
dușmanilor zeilor cerești, la fel de neatins și de netrecut precum Pâtăla, cetatea din 
tărâmul celălalt. 


88-94. Marea era leită cerul și cerul era aidoma cu marea, căci se ştersese hotarul 
dintre ele şi nu mai puteai alege stelele de mărgăritarele din apă, oglindirea lor. 
Talazul se lovea de alt talaz fără încetare, bubuind ca toba bheri când mână oştirile 
la luptă. Vajnicele maimuțe priveau uluite noianul strălucitor şi plin de nămetenii 
care, biciuit de vânt, urca mugind spre ceruri înnebunit de furie. 


5) 


1-2. Apoi Nila orândui tabăra, astfel că oștirea cea mare era bine apărată pe malul 
oceanului, iar Mainda și Dvivida -frații voinici precum taurii- străbăteau locul în 
sus şi-n Jos, păzindu-i pe ceilalți. 


3. După ce armia de maimuțe se aşeză la hotarul împărăției stăpânului tuturor 
apelor, Rama grăi către Lakşmana care şedea alături: 


4-5. -„Se spune că durerea se domoleşte cu trecerea timpului, însă chinul meu 
sporeşte zi după zi de când nu o mai pot privi pe draga mea! Dar nu mă fac să sufăr 
<numai>" depărtarea şi faptul că a fost răpită cu de-a sila - eu plâng < mai ales > 
pentru tinereţea ei trecută în zadar. 


6-8. Blândă adiere zboară spre locul unde este ținută draga mea; dezmiardă-i 
braţele, apoi întoarce-te să mă atingi pe mine, căci doar prin tine ne mai putem 
mângâia din depărtare, la fel cum doar privind la lună mai putem schimba priviri. 
Dorul din inima mea se scurge prin tot trupul şi îl chinuie ca o otravă! Dar mai 
dureros e gândul că, fără nicio îndoială, Sita m-a strigat pe când era răpită: «Vai, 


Am adăugat cuvântele „numai” şi „mai ales” - care nu există în original, dar le-am considerat 
subînțelese - pentru a evita dificultățile logice pe care le ridică textul. Nici editorii, nici 
comentatorii nu oferă explicaţii satisfăcătoare pentru afirmaţia lui Rama: singurul motiv al 
suferinței mele este faptul că tinerețea ei trece. Propoziția respectivă contrazice distihurile 6-8. 

unde ești, apărătorul meu?» Trupul meu arde zi și noapte, mistuit de vâlvătăile 
dragostei, sporite de depărtare şi de jale. 


9. Fiu al Sumitrei, mă voi cufunda în valurile mării și îmi voi căuta odihna acolo; 
cum ar mai putea să mă mai ardă dorul, când patul meu va fi în unda apei? 


10-11. Totuşi, mai pot traiul să-l îndur cât știu că doamna mea cu coapse minunate 
mai viețuieşte încă pe același tărâm cu mine, la fel cum orezul însetat de uscăciune 
îşi trage seva din alt ogor mustind de apă! 


12-14. O, când oare voi ajunge să-mi înfrâng vrăjmașii pentru a putea să o văd din 
nou pe Sita, frumoasa cu coapse minunate, ochi mari aidoma florilor cu o sută de 
petale ale lotusului, semănând întru-totul cu voluptoasa zeiță Sri? şi când oare îi 
voi cuprinde-n palme faţa ca o floare de lotus, pentru a-i săruta buzele roșii ca 
fructele de bimba cu setea bolnavului care soarbe elixirul dătător de viaţă? oare 
când îi voi putea strânge la pieptul meu sânii-ngemănaţi, mari şi rotunzi ca rodul 
palmierului, care tresăltă când <iubita mea > râde < voioasă >? 


: A udă 4 5 Anat LA 
15. Eu sunt scutul frumoasei cu ochi prelungi și negri“, dar acum, prinsă în 
ghearele demonilor râkșasa, ea nu are nici un ajutor, la fel ca un orfan pe care nu îl 
apără nimeni! 


16. (Oare cum ar putea să afle o clipă de odihnă printre acele diavolițe doamna 
mea, fiica regelui Janaka şi nora lui Dasaratha?) 


17. Când oare va reuşi să scape de demoni, aşa cum scapă luna, astrul care poartă 
un iepure pe față, de negurile toamnei? 


18. Sita e gingașă din fire - atâta post, nevoi şi supărare au slăbit-o neîndoielnic și 
mai mult. 


19-21. O, când îmi voi putea înfige săgețile în pieptul acelui tartor pentru a o aduce 
înapoi pe Sita, scăpându-mi inima de atâtea temeri? când oare neprihănita Sita - 
frumoasă ca un vlăstar divin - se va prinde de gâtul meu și va plânge cu lacrimi de 
bucurie? şi când voi putea să las deoparte tristeţea despărțirii de Maithili aşa cum 
dezbraci un strai murdar şi ponosit?” 


*0 Textual:„cea cu colțurile ochilor negre”; am urmat o sugestie din PRED 6, p. 548. Ochii 
indiencelor erau conturaţi cu aâjana şi erau prelungiți pentru a părea mai mari. 

22-23. Pe când înțeleptul Rama se jeluia astfel, Soarele îşi potolea văpaia, 
plecându-se spre asfințit. Lakşmana găsi cuvinte alinătoare, iar Rama îşi spuse ruga 
de la vremea înserării, dar gândul său se abătea întruna către Sita, frumoasa cu ochi 
precum florile de lotus. 


6 


1. In vremea asta, Ravana a cercetat el însuşi prăpădul pe care Hanuman, vădind o 
putere la fel de mare cu a lui Indra, îl făcuse în cetate. Purtând pe chip suferința 
adusă de această umilință, regele vorbi astfel către râkșasas: 


2-3. -„Nu numai că această maimuţă de neam prost a pătruns în fortăreaţa Lankăi, 
dar a găsit-o şi pe fiica lui Janaka! Acest «Falcă-strâmbă» a sfărâmat templul 
boltit, a ucis atâtea căpetenii de frunte, a străbătut ca un vârtej cetatea, pângărind”" 
totul în cale! 


4-5. Norocul să vă însoţească! Spuneţi-mi ce să fac şi cum ar fi mai bine pentru noi 
toți? înţelepţi spun că sfatul este temelia biruinţei, iar eu vă cer sfatul, voinicii 
mei, despre calea de urmat în ceea ce-l priveşte pe Rama. 


6-10. Pe lume sunt trei feluri de oameni: cei mai de seamă < sunt cei ce nu cunosc 
greşeala > ; cei de mijloc < sunt cei care, deși drepți în judecată, mai greşesc 
câteodată >, iar la urmă sunt cei mai de jos < plămădiţi doar din nemernicie >.” 
Am să vi-l arăt pe fiecare-n parte, cu bune şi cu rele. Se spune că omul cel mai bun 
este acela care întâi se sfătuieşte cu înţelepţi care îi doresc doar binele, cu prietenii 
care îi împărtăşesc scopul și cu rudele voitoare de bine, abia apoi pornind 
să-nfăptuiască tot ce avea de gând, având astfel încuviințarea soartei. Se află în 
starea de mijloc omul care chibzuieşte de unul singur, având gândurile îndreptate 
către ceea ce e drept, apoi duce totul singur până la capăt. Al treilea om spune: - 
«Voi face asta!» fără să-i pese dacă e bine sau e rău, nici nu cercetează voinţa 
ursitei, începe dar nu duce nimic până la capăt. 


+ Avilă krtă înseamnă a murdări, comentatorii îl înţeleg aici drept „a tulbura” sau „a distruge 
prin foc”, în timp ce traducerea engleză echivalează cu (Hanuman) reduced the city of Lankă to 
chaos -v. PRED 6, pp. 135 şi 550. 

“2 Am completat textul eliptic urmând interpretările comentatorilor indieni; v. PRED 6, p. 551. 

11-14. Fiind trei feluri de oameni, există întotdeauna trei feluri de sfaturi. Se spune 
că sfatul cel mai bun este acela prin care sfătuitorii ajung la aceeași hotărâre după 
ce au cercetat înțelepciunea săstrelor. Vine al doilea sfatul la care se ajunge după 
ce fiecare îşi spune gândul, dar apoi se învoiesc toți într-o părere. Dar prost de tot e 
sfatul neîncheiat, când toți se ceartă între ei fără să hotărască într-un fel sau altul. 


15-17. De aceea, voi, sfetnicii mei preaînțelepţi, găsiți cea mai bună cale şi eu o voi 
urma întocmai. Rama va veni curând împreună cu mii de maimuțe neînfricate să 
înconjoare Lankâ. Având o putere pe măsura scopului său, urmaşul lui Raghu va 
traversa marea împreună cu mezinul său şi cu armia sa 


18. (poate va seca oceanul sau va închipui cu totul altceva, doar poate să o facă], 
19. astfel că bătălia cu maimuţele este de neînlăturat, iar voi trebuie să chibzuiți la 
binele cetăţii şi oștirii. 

7 


1. Deoarece stăpânul lor le vorbise astfel, toți acei puternici răkșasa s-au plecat în 
faţa lui cu braţele-ndoite, răspunzându-i lui Ravana 


2. (însă au vorbit nesăbuit, neştiutori de toate și disprețuind vrăjmaşii ): 


3. -,, Nenumărată e oştirea noastră şi bine înaemată cu ghioage de fier, darde, 
Se atit că A sa o stu Pe e caridaciiha ia 
paloşe, lănci şi furci ascuţite“! Măria Ta, de ce îţi pierzi nădejdea? 


(Ai învins în bătălie chiar șerpii cei mari din Bhogavati) 


4-5. Pe Kubera, cel care sălășluieşte în piscul Kailăsa înconjurat de yakșas şi 
împarte-n lumea toată bogății, deşi era prieten cu Siva, l-ai făcut să simtă furia ta; 
i-ai nimicit armata de yakșas, răpindu-i carul zburător! 


6-7. Dintre dânava, Maya ţi-a dat fiica de soţie” pentru a-i fi prieten, iar pe 
trufașul Madhu“, cel care îi aduce bucurie lui Kumbhinasi, l-ai supus cu forţa! 


% 'Textual pattisa; „0 suliță cu lama ascuţită sau o altă armă cu trei vârfuri””-Monier- Williams, 
„579, col.3; Govindarăja consideră că este vorba despre o sabie, v. PRED 6, p. 555. 
* Regina Mandodari. 
* Madhu reprezintă, împreună cu fratele său Kaiţaba, o personificare a trufiei; Kumbhinasi este 
soția lui Madhu și vară din partea mamei cu Ravana - v. PRED 6, p. 556. 

. . i PRI LA a 46 A pe .> A Zi e 
8. Rege viteaz, tu ai coborât în tărâmul Rasătala“S, învingând şerpii cei mari și 
făcându-i să se plece-n fața ta pe Văsuki, Takşaka, Sanka şi Jai. 


9-10. Timp de un an ai luptat, stăpâne, cu vitejii dânavi, indestructibili şi plini de 
haruri magice“, însă, doar prin puterea ta i-ai subjugat, o, îmblânzitor al 
vrăjmaşilor! Dobândit-ai atunci noi meșteţuguri pentru a crea năluciri, rege al 
răkşas-ilor! 


11. Viteazule cu braţ puternic, tu i-ai nimicit pe fiii bravi ai lui Varuna împreună cu 
toate cele patru corpuri ale oastei lor! 


12-13%. Apoi Măria Ta s-a avântat împotriva oștirii lui Yama - mare precum marea 
cea mare, nesfârşită pădure de spini infernali. Zeul venea călare pe crocodil, în 
mână cu toiagul care aduce pieirea, dar l-ai înfrânt și stăpânul morţii s-a tras 
îndărăt din faţa ta, iar toate lumile s-au bucurat de măreaţa ta izbândă! 


14-15. Pământul bogat în comori fosta cândva plin de războinici - eroi egali în 
putere cu Indra şi mulți precum copacii din codri, dar Măria Ta i-a ucis până la 
unul! Nu-i pe potriva acestora Rama în luptă, nici în curaj, nici în virtute, nici în 
putere! 


16-22.|Nu te osteni, rămâi aici, aşa e cel mai bine, mărite rege. Indrajit va nimici 
de unul singur maimuţele acelea. EI a primit de la Siva un dar fără seamăn pe lume 
pentru jertfa adusă! A înfruntat zeii cerești şi oştirea lor - un ocean în care pești 
sunt buzdugane şi suliți, săgețile-s iarbă-de-mare, elefanții sunt țestoase, caii 
brotaci, Rudrașii împreună cu fii lui Aditi crocodilii cei mari, iar vânturile Marut şi 
Focul cel strălucitor sunt șerpii din valuri, talazurile sunt carele de luptă, elefanții şi 
călăreţii, iar pedestraşii grinduri de nisip - prinzându-l pe Indra şi ducându-l în 
Lanka. Străbunul Brahma porunci însă slobod să-l lase pe ucigașul lui Vrira, astfel 


* Al patrulea nivel al tărâmului infernal, locuit de şerpi-Huet s.v.. Văsuki este regele acelui ținut, 
Takşaka şi Sanka sunt şerpi, fraţi cu Văsuki, în timp ce un năga cu numele Jaţi/Jaţin nu este 
cunoscut din alte mituri - v. PRED 6, p. 556; un luptător cu acest nume apare însă în 
Mahabharata. 

ii Grupul acesta distinct de dânava este numit de comentatorii indieni „Kâlakeyas”, cetatea lor 
era AsSmanagara - capitala de piatră, iar conducătorul lor a fost Vidyujjihva, soţul lui Sărpanakhă 
- v. PRED 6, p. 557. Darurile lor, primite de la Brahma, ţin de domeniul generării iluziilor. 

% Text dificil, ediția critică indiană preferând o altă variantă decât aceea a majorității 
manuscriselor - v. PRED 6, pp. 557-558. Traducerea de față a căutat să găsească soluții logice 
pentru aceste probleme, păstrând sensul, dacă nu și litera, originalului. 

că Indra s-a întors în întreitele ceruri spre a fi slăvit de zeii ceilalți. De aceea, 
preamărite rege, trimite-l pe fiul tău, Invingătorul lui Indra, să zdrobească armia de 
maimuțe și pe Rama!) 


23. Rege, nimeni nu-şi poate închipui vreo primejdie care să vină de la o asemenea 
ființă josnică; linişteşte-ţi inima, căci fără nicio îndoială îl vei ucide pe urmașul lui 
Raghu!” 


8 


1. Atunci începu să vorbească viteazul Prahasta, cel cu chipul întunecat precum 
norii de furtună; îndoind braţele după cuviinţă înaintea regelui, hatmanul grăi: 


2. - „Măria Ta! Nu au putut să-ți țină piept nici zeii, dănavii, gandharvașii, nici 

demonii pisaca, marii şerpi sau zburătoarele - cum ar putea atunci s-o facă 
— 4 

maimuţele vănara?” 


3. Ne-am lăsat toţi pe tânjală, prea încrezători în puterea noastră şi de aceea 
Hanuman ne-a putut întrece. Dar dacă voi avea viață-n mine, vagabondul codrului 
nu va mai scăpa cu viaţă! 


4. Rege, porumește-mi, iar eu voi curăța de maimuțe întreg pământul înconjurat de 
ape, cu toți munţii și codrii lui! 


5.0, bântuitor al nopţii, voi pune strajă împotriva acelui maimuţoi, ca să nu ai de 
suferit pentru răpirea Sitei!” 


6 a. Fierbând de furie se scoală demonul Durmukha” și spune: 


6 b - 8. -„Nu putem răbda o asemenea ocară, pentru că ne atinge pe toţi! Regele 
maimuțelor a lovit cetatea, iatacurile din palat și pe însuşi măritul nostru rege! Eu, 
chiar în clipa asta, voi izgoni maimuţele de unul singur și le voi ucide până la 
ultima, de-ar fi să se ascundă-n groaznicul ocean, în cer sau în tainița afundă 
numită Rasâtala!” 


“9 Textul are aici mai multe variante. Dutt traduce: „Eu Sunt în stare să vâr groaza în zei şi 
dănavas și gandharbas, stații, păsări şi şerpi - ce să mai spun de doi bieţi oameni?” Versiunea 
Prasad este: „noi putem zdrobi în câmp deschis devas, danavas, gandharvas, pisacas, patagas și 
Uragas, cu atât mai mult aceşti doi muritori”. B. Delbroy preia varianta din ediția critică. 

5 Numele poate fi înțeles atât ca „Urâtul”, cât şi ca „obraznicul” sau „cel care vorbeşte urât” - v. 
Huet, s.v. 

9. Mânios peste măsură, voinicul Vajradamștra își învârte ghioaga de fier mânjită 
cu carne şi cu sânge, răcnind: 


10-11. -,„Pentru ce vă pierdeţi vremea vorbind de Hanuman, ființă jalnică şi de 
Nimic, atunci când sunt prin preajmă războinici de temut: Rama, Sugriva și 
Lakşmana? Azi însă, eu - de unul singur, doar cu buzduganul meu - îi voi ucide pe 
toţi trei şi mă voi întoarce aici după ce pun pe fugă hoarda maimuţelor roşcate”! 


12. 'Turbat de furie, viteazul și puternicul Nikumbha, fiul lui Kumbhakarna, spuse 
la rândul său regelui ce face să urle de durere lumile tustrele; 


13. -,„,Toţi cei de față să rămână pe lângă măritul nostru rege! Eu singur îi voi 
ucide pe Rama şi Lakşmana!” 


14. Se scoală apoi și Vajrahanu cel mare cât un munte și zice lingându-se pe buze: 


15-16. -,„Vedeţi-vă de treburile voastre sau petreceți după plac, beţi vin amestecat 
cu miere fără nicio grijă! mă duc acum să-nfulec căpeteniile maimuţelor roșcate; 
eu singur îi ucid, unul câte unul: Sugriva, Lakşmana, apoi Angada, Hanuman, iar 
la urmă Rama - conducătorul lor în bătălie!” 

1-5. Aşa grăit-au, apoi au sărit la arme demonii Nikumbha, Rabhasa, vajnicul 
Suryasatru, Suptaghna, Yajiakopa, Mahăpărsva, Mahodara, nebiruitul Agniketu, 
Rasmiketu, Indrajit - viteazul prearuternic, fiul lui Ravana - Prahasta, Viripâkșa, 
voinicul Vajradamșţra, Dhimrâkșa, Atikăya și Durmukha. Au apucat de-a valma 
ghioage de fier, sulițe, darde, ţepușe, lănci, topoare, arcuri şi săgeți, paloşe ascuţite. 
Ardeau de furie şi-l încredinţau pe rege, plini de înflăcărare: 


6. -,„„Nu va trece ziua şi noi îi vom ucide pe Rama, pe Sugriva, pe Lakșmana și pe 
nemernicul Hanuman, cel care a atacat Lankă!” 


5! Versiunile populare - inclusiv Dutt, Prasad şi ediția electronică - includ în acest loc un pasaj 
(distihurile 6,8,12-18) în care Vajradamștra îi sugerează lui Ravana o stratagemă: 1000 de 
răkşasași vor lua înfăţişare omenească şi se vor prezenta în faţa lui Rama drept vestitorii sosirii 
lui Bharata, cu scopul de a-i atrage pe Rama şi oştenii săi într-o capcană unde vor fi nimiciţi de 
Ravana. 

7. Erau gata de luptă, în picioare şi cu armele-n mâini, când Vibhişana îi făcu să se 
aşeze din nou; îndoindu-și braţele smerit, el le spuse: 


8-10. -„Dragul meu frate, înţelepții ne sfătuiesc să folosim armele doar când nu 
putem obține ce dorim prin bună înțelegere, prin daruri sau semănând discordia 
între vrăjmaşi. Dar chiar când este îndreptățit, nu pornim războiul decât când 
duşmanul nu se aşteaptă la aceasta, având alte griji sau când el e lovit de soartă! 
Dar cum oare nădăjduiți voi să biruiți un viteaz care mereu veghează, e hotărât să 
învingă, a cărui putere e neşovăielnică şi care ştie să îşi stăpânească mânia - deci e 
de neînfrânt? 


11-12. Putea cineva să-şi închipuie acel lucru nenaivăzut: Hanuman să trecă dintr-o 
săritură teribilul ocean, stăpânul apelor de pe pământ? Bântuitori ai nopţii nu vă 
dispreţuiţi dușmanii cu prea multă uşurinţă, căci nu le cunoaștem nici puterile și 
nici vitejia! 


13-19. Ne-a adus vreodată vestitul Rama vreo jignire, pe care regele demonilor să 
o răzbune răpindu-i soția din pădurea Janasthâna? Dacă Rama l-a ucis pe Khara a 
făcut-o în luptă şi pentru a se apăra; dar orice vietate trebuie să-și apere viaţa după 
propriile puteri!” De aici se vede că Vaidehi este izvorul marilor primejdii care ne 
pândesc; cea răpită trebuie dată înapoi, să nu iscăm războiul fără rost! Nu se cuvine 
să pornim la luptă cu acest erou puternic care urmează dharma - trebuie să o daţi 
înapoi pe Maithili! Înapoiaţi-i-o pe Sita înainte ca săgețile lui Rama să pârjolească 
totul - cetatea noastră, elefanții, caii, nestematele nenumărte - înainte ca oastea 
uriaşă, groaznică şi de neînfrât a maimuţelor roşcate să cucerească Lankă. Dacă 
nu-i înapoiaţi lui Rama iubita sa soție, vor pieri şi Lankă şi vitejii râkșasași, nu e 
nicio îndoială! 


20-22. Sunt ruda voastră şi vă rog dn suflet să faceţi precum spun eu, căci astfel vă 
salvaţi: trebuie să o înapoiaţi pe Maithili lui Rama! Daţi-o înapoi înainte ca fiul lui 
Dasaratha să slobozească asupra voastră un potop de săgeți cu vârful ager, abia 
făurite, strălucitoare ca razele soarelui de toamnă şi care nu greşesc ținta! Lăsaţi 
mânia la o parte, căci distruge fericirea şi vă face să încălcaţi dharma; urmaţi 
dharma pentru a vă bucura de fericire și nume bun în lume. Aduceţi liniște şi pace 


*2 Unele variante includ aici distihul: „să necinstești soția altui om e un lucru groaznic, 
întruchipare a păcatului, care duce la pierderea renumelui propriu, a averii şi vieţii” - PRED 6, 
p. 565. 

în mințile voastre, astfel încât să scăpăm cu viaţă toţi, cu fiii și rudeniile noastre! 
Daţi-o înapoi pe Maithili fiului lui Dasaratha!” 


Variantele sudice ale epopeii, traducerile Dutt, Prasad şi ediția electronică 
valmikiramayan.net inserează aici un lung episod - 417 versuri=208 distihuri, 
distribuite în capitolele 10-15 - care nu au fost acceptate în ediţia critică. În 
distihul suplimentar 6,9,23, Ravana se retrage în palatul său. A doua zi, Vibhisana 
îşi reia sfaturile date în capitolul 9, având de înfruntat atât mânia regelui cât şi 
cea a sfetnicilor. Textul variantei populare redevine asemănător cu ediția 
academică începând cu capitolul 16. Numerotarea capitolelor va fi de acum 
înainte dublă, principală fiind cea academică. 


10=/6 


1. Deşi cuvintele lui Vibhișana erau folositoare și pline de înțelepciune, Ravana - 
împins de soartă, căci 1 se apropiase ceasul - îi răspunse cu vorbe aspre: 


2-5. -„Mai curând poţi să trăieşti alături de un vrăjmaş sau de o viperă furioasă, 
decât împreună cu un prieten prefăcut care slujeşte dușmanilor tăi! Eu cunosc 
preabine firea cimotiilor de pretutindeni, o, răkșasa! Rudele se desfată întotdeauna 
cu necazul altei rude, iar atunci când un rege este priceput, învăţat, drept şi viteaz, 
neamurile îl vor abate către rele şi îi vor surpa domnia! Aceia care se prefăceau că 
îl iubesc, se întorc împotriva lui când vremurile-s tulburi; rudele păcătoase care 
clocesc gânduri ascunse sunt foarte primejdioase! 


6. Se spune că odată, demult de tot, în păduea Padmavana, elefanții au văzut 
venind oameni cu arcane să îi prindă şi au început să cânte aceste stihuri: 

7-9. «Pentru noi primejdia nu se găsește în foc, în arme sau în funii, ci în rudele 
păcătoase care îşi caută doar propriul folos. Ele îi vor învăţa cum să ne prindă”, de 
aceea ştim prea bine că rudele sunt primejdia cea mai mare. Bogăția o găseşti în 
vite, ascetismul în brahmani, nestatornicia în femei, iar în rude primejdie.» 


10-11. Aşa se face, scumpe frate, că nu poți răbda să vezi cum mă slăvesc 
tărâmurile întreite şi cum, stăpân al întregii lumi, eu calc biruitor pe ţestele 
dușmane!” O, demon bântuitor ai nopţii, dacă un altul ar fi rostit astfel de vorbe, 
pe dată şi-ar fi pierdut capul! Să piei de-aici pe dată, ruşinea meamului nostru!” 


12-13. Atunci Vibhişana - care rostise doar cuvinte drepte - auzind asprele vorbe 
< ale regelui > se ridică în aer ținând o măciucă în mână, urmat de alți patru 
răkșasași. Plutind deasupra lor, mărețul Vibhişana grăi mânios către fratele său, 
tartorul demonilor: 


14-16. -,Mănia ta, îmi eşti frate < mai mare > şi poți să-mi spui oricum vrei, dar 
ocara nedreaptă și mincinoasă nu o pot răbda!! Precum un tată trebuie să fie cinstit 
fratele mai mare, dar tu te-ai abătut de la dharma! p “0, Zece-capete! Aceia care îşi 
pierd mințile pentru că le-a sosit ceasul din urmă nu ascultă sfatul celor care le vor 
binele! Vei găsi cu ușurință <linguşitori> care îţi vor spune ceea ce doreşti să auzi, 
dar la fel de greu va fi să afli pe cineva care să îţi dea sfaturi bune, însă neplăcute, 
pe cât va fi să afli pe cel care le va asculta! 


17-19. Nu pot răbda să te văd prins în laţul lui Yama, gata să te nărui precum un 
adăpost cuprins de flăcări! Nu-mi doresc să te văd vreodată ucis de ascuțitele săgeți 
arzătoare ale lui Rama! Atunci când le-a sosit clipa hotărâtă de a lor ursită, chiar şi 
cei mai viteji eroi, neîntrecuţi în luptă, se surpă precum zăgazul făcut din nisip! 


20-21. Eu plec - rămâi cu bine! Grijă să ai de tine, de cetate şi de râkșasași. Fu 
fericit de-acum, fără de mine! Doar binele eu ţi l-am voit, să te abat de pe calea 
rătăcită, dar spusele mele nu ți-au plăcut; cei cărora le-a sosit sorocul nu pot asculta 
sfatul bun dat de prieteni!” 


“ PRED 6, p. 574, consideră că aici este vorba de elefanții domesticiţi şi folosiți pentru prinderea 
celor sălbatici. 


să Ediţiile populare şi cea electronică inserează aici cinci distihuri care vorbesc despre zădărnicia 
încercării de a fi prieten cu un nerecunoscător. 
55 Vers din varianta populară; am urmat textul din PRED 6, p. 575. 

11=17 


1. Astfel grăi fratele mai mic către Ravana, apoi < luându-şi zborul > Vibhişana 
ajunse-ntr-o frântură de ceas în faţa lui Rama. 


2-4. Mai marii oştirilor vânara îl priveau de pe pământ cum vine prin tării, uriaş ca 
muntele Meru şi strălucitor ca fulgerul.” Atunci când i-a zărit pe Vibhişana şi 
ceilalți patru, înțeleptul rege Sugriva a strâns sfatul; la urmă el le-a spus lui 
Hanuman și celorlalți: 


5. -„Nu încape îndoială că acest râkşasa purtând atâtea arme și însoţit de alți patru 


Baa 


demoni vrea să ne ucidă 


6. Auzind cuvintele lui Sugriva, puternicele maimuțe au înşfăcat în grabă copaci 
săla şi steiuri mari strigând: 


7. -,, Dă porunca, mărite, să nimicim răufăcătoarele fiinţe şi le vom prăvăli pe dată 
a POR Ra a . Să, j ; 57 
în ţărână, cu viaţa scurtată | de lipsa lor de minte | ” 


8-9. Pe când grăiau acestea, Vibhişana ajunsese la țărmul de miazănoapte al mării 
și plutea deasupra lor. Zărindu-i pe Sugriva şi ceilalți, înțeleptul Vibhișana zise din 
înalturi, cu glas tunător: 


10-15. - „„ Peste răksasas domnește un demon pus pe rele numit Ravana - eu sunt 
Vibhişana, fratele său mai mic. După ce l-a ucis pe Jaţâyu, Ravana a răpit-o cu 
de-a sila pe Sita în codrul Janasthâna; neajutorată şi lipsită de orice nădejde, ea este 
păzită acum cu strășnicie de femei râkșasi. Eu l-am sfătuit de multe ori pe Ravana 
spre propriu-i bine: «Trebuie să o înapoiezi pe Sita lui Rama deîndată!» Ravana 
însă nu a vrut să mă asculte - căci 1 s-a apropiat ceasul cel din urmă - ci, cu vorbe 
pline de fiere, m-a certat ca pe cea mai dispreţuită slugă. Atunci eu am venit să 
caut adăpost pe lângă Rama, lăsând în voia soartei soție şi copii! Vestiţi-l, rogu-vă, 
pe vlăstarul lui Raghu că eu, Vibhişana, îi cer ocrotirea!” 


5 Versiunile populare inserează aici două distihuri în câteva variante discordante - v. PRED 6, 
p.576. Un text comun relativ coerent ar fi: <Vibhişana > demonul măreț și negru - având chip 
omenesc, dar care părea un nor uriaş sau un munte şi semăna cu Indra, zeul care aruncă 
trăznetul - zbura în înaltul cerului având o armă minunată | sau tot felul de arme minunate]; iar 
cei patru însoțitori ai lui, înfricoşător de puternici, aveau platoşe și arme frumos împodobite.” 

* Textul dintre bare reprezintă o completare impusă de multe variante şi traduceri - v. PRED 6, 
p. 577. 

16. Pe dată Sugriva cel iute de picior îl vesti pe Rama de faţă cu Lakșmana”*: 


17-20. - „, Stăpâne, Vibhişana, fratele mai tânăr al lui Ravana, a venit să-și caute 
scăparea pe lângă tine, împreună cu alți patru demoni. Tu ştii, ca întotdeauna, ce e 
mai bine de făcut; nu încape însă nicio îndoială că a venit să iscodească la porunca 
lui Ravana - eu socot potrivit să-l cetluim pe dată! < Mai mult >, învăluit în 
minciună, demonul cel plin de viclenie va căuta să te ucidă atunci când te vei 
încrede într-însul! Eu zic să-l omorâm cu sfetnicii săi, după ce-i supunem pe toţi la 
grele cazne, căci el este Vibhișana, fratele crudului Ravana!” 


21-22. Aşa vorbi Sugriva, mai marele oștirii și priceput la vorbă, în mare grabă și 
plin de temeri, apoi tăcu. La rândul său, puternicul Rama se întoarse către 
Hanuman și sfetnicii din neamul cel roșcat care-i stăteau în preajmă zicând: 


23-24. - „Aţi auzit cuvintele înțelepte ale regelui Sugriva despre mezinul lui 
Ravana. Este bine ca în ceasul de cumpănă orice om să fie sfătuit de prieteni 
Virtuoși, pricepuţi şi care îi doresc doar binele”. 


25. Pofuţi astfel, fiecare dintre sfetnici a arătat ce 1 se părea cu cale, vorbind plin de 
curtenie şi cu mare pricepere. 


26-28. - „O, Râghava! Nimic din cele aflate pe cele trei tărâmuri nu îți este 
necunoscut, totuși ne întrebi pe noi < ce este de făcut, doar > pentru a ne cinsti! Tu 
ești credincios cuvântului dat, ești viteaz și drept, cu voinţă neclintită; cercetezi cu 
deamănuntul totul înainte de a începe ceva, cunoști legile pământului, totuşi te laşi 
cu totul în seama prietenilor. Să vorbească aşadar fiecare sfetnic rând pe rând, 
arătându-şi chibzuinţa!” 


29. Grăi cel dintâi înțeleptul Angada despre punerea la încercare a lui Vibhişana: 


30-33. -,Trebuie să cumpănim bine întotdeauna ceea ce avem de gând să facem, 
pentru a vedea dacă este sau nu prielnic pentru noi acel lucru. Putem primi printre 
noi 0 ființă virtuoasă, dar trebuie să izgonim pe cel care poartă ascunsă sămânţa 
răului. Măria ta, dacă vom afla într-însul mai mult rău să-l izgonim fără de preget, 
dar să-l primim dacă binele precumpănește!” 


55 Versiunile sudice ŞI traducerile lor inserează aici 7 distihuri, neacceptate de ediția critică, în 
care Sugriva îşi exprimă neîncrederea în Vibhişana - v. PRED 6, p. 578. 

34-35. Sarabha zise însă - după ceva chibzuinţă - aceste vorbe înțelepte: -,„O, tigru 
printre cei viteji! Trebuie să trimiți pe dată o iscoadă isteaţă în preajma lui, să-l 
cerceteze; abia după aceea l-am putea primi pe Vibhişana!” 


36. După ce a cântărit totul cu mintea sa cea iscusită, Jămbavân spuse sprijinindu- 
se pe sastre: 


37. -,, Vibhişana nu putea alege un timp şi un loc mai prost pentru a sosi de la 
tartorul demonilor, vrăjmașul nostru înverşunat! Trebuie să-l privim așadar cu 
multă neîncredere!” 


38. Apoi vorbi Mainda, retor priceput să aleagă calea de urmat, rostind aceste 
vorbe foarte bine judecate: 


39-40. -„Ar trebui să aflăm întâi de toate ce gândește Ravana; să-l întrebăm pe 
Vibhişana cu blândeţe și pas cu pas aceste lucruri, apoi să hotărâm dacă e bn sau 
rău, viteazul meu stăpân!” 


41. Grăi la urmă preaînvăţatul Hanuman, sfetnicul cel mai de seamă; cuvântarea sa 
fu scurtă, dar plină de-nţeles, iar cuvintele ei dulci precum mierea: 


42-43. -„O, Rama! Pe tine nu te poate întrece nici Brhaspati”” în meşteşugul 
vorbirii, deoarece ai o minte ascuţită, eşti priceput, iar cuvintele îți curg uşor din 
gură. Nu doresc nici să-mi arăt priceperea retoricească, nici să-i întrec pe ceilalți, 
nici să aud cum îmi răsună glasul: Măria ta, mă-ndeamnă să vorbesc doar cumpăna 
în care ne aflăm. 


44-47. Eu văd o mare greutate în ceea ce au spus sfetnicii - aceste lucruri nu se pot 
aduce la îndeplinire. Pe de o parte, pentru a vedea dacă < Vibhişana > este de bună 
credinţă ar trebui să-l folosim, pe de alta însă cred că ar fi greșit să-l folosim prea 
degrabă. Sfetnicii au spus să-l încojurăm cu iscoade - dar asta nu are niciun rost. 
Au mai spus :« Vibhişana a venit la timpul şi locul nepotrivit»; eu văd cu totul 
altceva: 


sic „Stăpânul puterii”, numit şi Văcaspati „Stăpânul vorbei”: zeul pietăţii, preot divin, învățător al 
zeilor şi magician este incantaţia pesonificată - Huet, s.v. 

48-49. A venit la timpul şi locul cel mai potrivit şi este o dovadă a bunei sale 
judecăți că, văzând răutatea lui Ravana şi vitejia ta, a părăsit o fiinţă foarte rea 
pentru una foarte bună. 


50-52. Măria ta, s-a spus că ar trebui ca iscoadele să-i pună întrebări; eu chibzuiesc 
altfel, pentru că orice om cu mintea-ntreagă ar deveni bănuitor dacă este iscodit pe 
ascuns, astfel că am putea pierde un prieten. Apoi, oricât de pricepută ar fi, nicio 
iscoadă nu poate afla deîndată, doar din cele spuse, gândul ascuns al unui străin 
care vorbeşte despre sine. 


53-55.% Dar în tot timpul cât Vibhişana a vorbit nu s-a vădit vreun semn de 
prefăcătorie, ci faţa sa a rămas netulburată, el a vorbit bine și fără sfială - nu ar 
trebui să ne îndoim de dânsul. Nimeni nu poate, oricât ar încerca, să-şi stăpânească 
pe deplin expresia feţei, ci, până la urmă, ar trăda ceea ce gândește cu adevărat. 


56. < Rama, tu, > cel mai priceput în conducerea oştirilor, ştii că o faptă potrivită 
locului şi vremii, dusă la capăt fără preget, aduce grabnică izbândă. 


57-59. Vibhişana a văzut puterea ta şi vana trufie a lui Ravana. A aflat despre 
uciderea lui Vâli şi încoronarea lui Sugriva - el însuşi ar dori să fie rege - şi, 
gândindu-se la toate acestea, a venit aici. Luând seama la toate acestea ar fi bine să 
îl primim. Eu am grăit cât am putut mai bine, socotind că putem avea încredere în 
acest răkşasa; dar, după ce ne-ai ascultat, tu, cel mai de seamă dintre înţelepţi, 
trebuie să hotărăști ce va urma să facem. 


“ Hanuman îl apără pe Vibhişana, ca răsplată a faptului că îi salvase viaţa când era captiv în 
mâinile lui Ravana. Pentru o mai bună claritate în limba română pasajul este parafrazat. 

12=15 


i . . . A . . A . . „61| A = 
1. După ce a ascultat cuvintele fiului Vântului şi gândul i s-a limpezi”, învățatul 
Rama arătă ceea ce credea: 


2-3. -„„Am şi eu de spus ceva despre Vibhişana și vă rog pe voi - prietenii mei 
devotați - să mă ascultați pâmă la capăt. Eu nu voi izgoni niciodată pe cineva care 
vine la mine ca prieten, orice slăbiciune ar avea acesta, altfel m-ar mustra cei 
înţelepţi.” * 

4. Atunci când Sugriva, căpetenia săritoarelor maimuțe, a auzit cuvintele lui Rama, 
i-a răspuns ca un bun prieten: 


5. - „Prinţule cunoscător al dharmei, nestemata cea mai de preţ între toți regii 
acestei lumi! Tu eşti puternic și umbli neabătut pe calea cea dreaptă; pentru ce ne- 
ar mira cuvintele tale atât de nobile? 


6-7. Eu ştiu, în adâncul inimii mele, că Vibhișana este plin de virtute pentru că 
i-am cercetat cu de-amănuntul < chipul şi purtarea >; de aceea, o, urmaș al lui 
Raghu, adu-l neîntârziat printre noi pe preaînțeleptul Vibhișana, ca prieten egal în 
drepturi cu ceilalți” 


8. Rama a răspuns vorbelor regelui maimuţelor cu aceste cuvinte alese: 


9-10. -„De-ar fi el fără pată sau cel mai rău din lume, acest demon nu-mi poate 
face niciun rău. O, căpetenie a oştirilor roșcate, dacă voiam puteam să nimicesc, 
doar cu un vârf de deget, toți demonii pisăca, dănava, yaksa şi răkșasa de pe lume! 


41 Urmez aici o sugestie a comentatorilor indieni privind interpretarea cuvântului prasannătmă- 
whose mind was calm v. PRED 6, p. 587. După discuţiile contradictorii anterioare, Hanuman îi 
oferea lui Rama o cale de abordare cu care acesta putea fi de acord. 

” Versiunea populară a Ramayanei adaugă aici un pasaj în care Sugriva insistă pentru 
capturarea şi executarea fratelui lui Ravana ca spion şi ucigaș, în timp ce Rama își susține poziția 
de apărător al celor care îi cer ajutorul, v. PRED 6, pp. 588-589. Distihul 6,12,4 din ediţia critică 
este sloka 6, 15,35 a variantei populare, iar versurile următoare sunt situate într-o ordine diferită 
în cuprinsul capitolului: 6,12, 9-21= 6, 768, 22-34. PRED 6, p. 594 are dubii asupra dispunerii 
versurilor în ediția academică, ordinea acestora nefiind sprijinită de manuscrise. Este mai logic, 
într-adevăr, să presupunem că 6,12, 4-7 se află imediat înaintea strofei 6,12,22, aşa cum este 
cazul în varianta populară. 

11-13. E bine ştiută pilda despre porumbelul care a primit la sine un vânător care - 
fiind la ananghie - îi ceruse să-l adăpostească, ba încă a vrut să-l ospăteze chiar cu 
carnea sa! Dacă un porumbel a făcut aceasta pentru cel care-i prinsese soţia, ce s-ar 
cuveni să fac eu ? ascultați ce spune văzătorul Kandu, fiul lui Kanva în versuri care 
au străbătut veacurile: 


14-17. «O, biruitorule! De dragul îndurării însăşi, să nu ucizi nicând pe cel venit la 
tine să cerşească apărare cu palmele căuş, de-ar fi acesta chiar vrăjmașul tău de 
moarte! Ticălos sau peste măsură de trufaș de-ar fi duşmanul care caută la tine 
adăpost, de ai un suflet mare ocroteşte-l chiar cu prețul vieții tale! Nelegiuire fără 
seamăn, hulită-n toată lumea, ar fi să nu-l aperi din răsputeri de teamă, din prostie 
sau din lăcomie; dacă se sfârşeşte, nefiind apărat, în faţa ochilor tăi, va lua cu sine 
orice merit câștigat de tine vreodată!» 


18-21. E greu păcatul să nu-l ajuţi pe cel care cere apărare - păcat care închide 
calea spre cer şi nimiceşte deodată buna faimă, puterea și curajul. De aceea eu voi 
urma sfatul lui Kandu - sfat drept, aducător de faimă şi deschjzător al căii către cer. 
Jur să îi adăpostesc întotdeauna pe cei care vin şi apun: «Viaţa mea o pun în 
mâinile tale!» Deci, preabunule Sugriva, adu rugătorul aici - fie el Vibhişana sau 
chiar Ravana însuşi, va fi ocrotit de mine!” 


22. Ascultând vorbele lui Sugriva, Rama l-a întâmpinat cu mare grabă pe 
Vibhişana, la fel cum Indra, distrugătorul cetăților, l-a întâmpinat < cândva > pe 
Garuda, regele păsărilor”. 


13=19 


1-3. Având acum ocrotirea lui Răghava, fratele cel mai tânăr al lui Ravana cobori 
din tării pe pământ împreună cu însoțitorii săi credincioși; cu mare bucurie el s-a 
închinat umil în faţa lui Rama. În căutarea unui apărător, dreptul Vibhişana și 
ceilalți patru demoni au îngenunchiat la picioarele lui Rama. Vibhişana a grăit 
aceste vorbe cuviincioase şi plăcute, foarte potrivite acelei împrejurări: 


S5 Acest mit nu este cunoscut din altă parte - v. PRED 6, p.594. Probabil că ar trebui pus în 
legătură cu recuperarea nectarului nemuririi. 

4-5. -„Eu sunt fratele mai tânăr al lui Ravana, dar el m-a jignit amarnic; de aceea 
am venit să-mi caut adăpost la tine, ocrotitorul tuturor fiinţelor. Am lăsat în urmă 
Lankă, prietenii şi bogăţia; de acum lumea “*, viaţa şi fericirea mea se află în 
puterea ta! 


6. Atât timp cât voi avea suflare, te voi ajuta să pătrunzi în Lankă și să nimicești 
răkşasas-u!”. 


7. Auzind spusele lui Vibhișana, Rama îl îmbrățișă pe dată, apoi grăi către 
Lakşmana: 


8. -„< Frate >, tu cel ce poţi revărsa asupra oamenilor slava și care, la fel de uşor, îi 
poți lipsi de ea, adu apă < din mare > și binecuvântează-l pe înțeleptul 
Vibhișana, de care eu sunt peste măsură de mulțumit, ca rege al râkşasas-ilor!” 


9-10. Atunci, la porunca lui Rama, fiul Sumitrei l-a uns rege pe Vibhișana, acolo, 
în mijlocul căpeteniilor vânara. Văzând bunăvoința arătată acestuia de Rama, 
neamul cel cățărător a început să strige: „Foarte bine, foarte bine!”"Apoi Hanuman 
şi Sugriva l-au întrebat pe Vibhişana: 


11-12. -,„Oare cum vom putea trece oceanul, sălașul cel de nestrăbătul al lui 
Varuna? Rugămu-te, ne spune cum am putea ajunge iute cu oștirea pe malul 
celălalt al mării celei mari, ţinutul stăpânului tuturor apelor?” 


13-14. Vibhişana, înțeleptul cu mintea călăuzită de dharma, a răspuns: -,, Urmașul 
lui Raghu trebuie să ceară ajutorul zeului mării. Noianul de apă a apărut prin fapta 
lui Sagara, care a poruncit să se sape hăul oceanului cel fără de margini, iar Varuna 
îl va ajuta la rându-i pe Rama, ruda sa.” 


15-16. Aşa grăi răkşasa Vibhişana, iar lui Răghava i-au plăcut spusele sale. Peste 
măsură de puternicul Rama surâse și - pentru a le da aleasă cinstire - îi întrebă pe 
Lakşmana şi pe Sugriva, craiul maimuţelor roşcate: 


S% Textual răjyam-regatul; cuvântul creează multe dificultăți logice - v. PRED 6, p. 5%. 
Traducerea caută să le eludeze, interpretând cuvântul în sens geografic - „ţara” - şi nu politic - 
„speranța mea la domnie”. 

di După sloka 6,13,5=6,19,5, varianta populară inserează distihurile 6,/9,6-22, în care Vibhişana 
prezintă forța principalilor luptători ai lui Ravana. Rama îl asigură pe Vibhiişana că va lupta 
până la capăt împotriva lui Ravana, apoi îl va pune rege în Lanka pe Vibhiişana. 


31 


17-18. -,„Sfatul lui Vibhişana îmi place, Lakşmana, dar aş vrea ca tu şi Sugriva să- 
mi spuneţi dacă vi se pare la fel şi vouă. Sugriva este înțelept, iar tu ești un sfetnic 
priceput - chibzuiţi și gândul vi-l arătați!” 


19. Vitejii Sugriva şi Lakşmana au răspuns cu alese cuvinte: 


20-22. -„Râghava, tu, tigru printre oameni, sfatul dat de Vibhişana este cel mai 
potrivit în clipa aceasta; atunci, de ce să nu ne placă? Nici zeii, nici asuras şi nici 
Indra însuşi nu ar putea ajunge până în Lankă, dacă nu vom clădi un pod peste 
cumplitul ocean împăriția lui Varuna! să ducem la capăt acest sfat, deoarece am 
zăbovit prea multă vreme - invocă-l pe Samudra!” 


23. Atunci Rama se aşeză pe un așternut de iarbă kusa, împrăștiată pe țărm; el 
stătea acolo precum focul mistuitor de jertfe pe altar.“ 


14=2]1 


1-3. Trei < zile şi trei >“ nopţi petrecu Rama întins pe pământul presărat cu iarbă 
sfântă, prosternat întru slava lui Săgara, după cum Jurase-n sine. Zeul mării se 
încăpăţână să nu se-arate, deși Rama urmase neabătut datina cinstirii sale. Atunci 
urmaşul lui Raghu se sculă cu ochii înroşiți de ciudă; furios fiind pe Samudra, 
Rama grăi către Lakșmana, care îi stătea alături: 


4-13. -,, Vezi, frate, trufia acestui nemernic de Samudra? Nu vrea să ni se-arate, 
deşi l-am slăvit precum datina o cere! Toate harurile celui bun - netulburarea, 
răbdarea, vorba bună și lipsită de ocolișuri - sunt socotite biete slăbiciuni de către 
cel care nu are aceste însuşiri! E respectat de lume doar neruşinatul care își strigă 
singur lauda în gura mare, lovind de-a valma pe oricine! O, Lakșmana! pe tărâmul 


* Versiunile populare inserează aici un lung episod -6,20 - 6, 21,1-9, neacceptat de ediţia critică. 
Ravana trimite un spion numit Sărdiila să observe armata inamică. Deoarece informaţiile aduse 
erau îngrijorătoare, Ravana trimite un al doilea demon -Suka- cu un mesaj la Sugriva, pentru a-l 
îndepărta pe regele vânara de Rama. Suka se transformă în pasăre şi transmite mesajul din 
văzduh, dar maimuțţele îl prind şi îl chinuie în două rânduri. Rama intervine de fiecare dată şi 
salvează solul. Sugriva respinge cu dispreţ orice formă de prietenie cu Ravana şi jură că va 
distruge Lankă alături de Rama. Primele versuri din sarga 27 arată pregătirile făcute de Rama 
pentru invocarea lui Varuna=Samudra v. PRED 6, pp. 602-603. Textul devine similar începând 
cu 6,21,10. 

ST Literal „trei nopți”, dar textul nu arată întreruperea acestei forme de invocare pe timpul zilei. 

3 3 > 3 a să adela atei ati ae az 08. 
nostru, cel paşnic şi gata de-mpăcare nu va obţine nici faimă și nici biruinţă*! 


Acum vei vedea, fiu al Sumitrei, cum se va umple oceanul, lăcaşul lighioanelor 
spurcate, de leşurile monștrilor ce vor pluti pe ape străpunse de săgețile mele! Pe 
dată vei vedea, Lakşmana, cum voi despica trupurile marilor peşti, ale elefanților 
<mării?> şi cele ale şerpilor încolăciţi! Potop de darde < -nflăcărate > voi revărsa 
asupra mării, iar apa ei <va fierbe-n clocot> - împreună cu chiții şi dulfii cei mari, 
cu scoici ŞI cu ghiocuri - până va seca de istov! Stăpânul dulfilor mă crede un 
neputincios, doar pentru că sunt răbdător? Răbdarea mea faţă de el s-a terminat! 
Fecior al Sumitrei, adu-mi arcul şi săgețile - veninoasele năpârci - și, în furia mea 
turbată, voi răscoli străfundul netulburatei mări! (Voi seca oceanul, iar oastea 
maimuţelor va merge pe uscat); lăcașul ascuns în valuri al lui Varuna nu a ieşit 
nicicând dintre hotare, dar - lovindu-l cu săgeți - eu îl voi face să se reverse peste 
maluri!” 


14-21. Sfârşind de spus acestea, neînvinsul Rama luă arcul în mâini şi fulgeră cu 
privirea <oceanul>; el semăna acum cu focul atotmistuitor de la sfârşitul lumii. 
Pământul s-a cutremurat atunci când el, încordând arcul, a slobozit săgețile; 
zburau dardele precum trăsnetele aruncate de Indra, zeul care a adus o sută de 
jertfe. Iuţi şi strălucitoare, minunatele săgeți pătrundeau prin valuri, îngrozind 
şerpii de mare. Dintr-odată porneşte să urle furtuna, oceanul se umflă şi fierbe, 
scoțând din adânc nămetenii, cununi de spumă se nasc pe creste de valuri, se-adună 
grămezi cochilii de scoici şi ghiocuri, iar apa urcă-n văzduh precum fumul. Se 
chinuie groaznic în afundul pământului, hăt în Pâtăla, șerpii gigantici şi copiii 
puternici ai zeiței Dâni, flăcări le țâşnesc din ochi şi din guri! Munţi de valuri, 
înalți cât Vindhya ori Mandara, se ridică deodată din străfundul oceanului, stăpânul 
tuturor izvoarelor lumii, piscuri umplute cu dulfi și rechini! Sorburi trag apa în 
hăuri, iar tunetul lor îngrozeşte demonii mării, crocodilii şi şerpii.* 


4 Sensul frazei este următorul: în lumea noastră, mare admiratoare a violenţei, oricine este 
înclinat spre conciliere va fi considerat slab şi nu se va bucura de considerația meritată, iar prin 
însuși faptul că încearcă să evite lupta nu va câștiga nici gloria adusă de victorie. 

S În variantele populare urmează 19 slokah (= 6,21,33 - 6,22, 16 ), în care Lakşmana se 
străduieşte în zadar să potolească mânia lui Rama; distihul 6,15,1 corespunde cu 6,22, 17. 

15=22 
41-16” Urmașul lui Rashu începu a probozi amarnic oceanul: 


-,, Te voi usca de istov, mare, chiar de astăzi, până în străfundul din Pătăla! Un 
nor uriaş de praf se va ridica spre tăria cerului de pe fundul <nisipos>, o, Săgara, 
după ce voi fierbe apa și voi usca până la pieire jivinele adâncului! Armata de 
maimuțe va ajunge pe uscat la ţărmul celălalt, după ce grindina de darde va cădea 
asupra ta! Sălaş al demonilor dănava, nu-mi știi nici puterea, nici priceperea - vei 
ajunge să verşi lacrimi, <când vei fi lovit> de mâna mea!” 


Neasemuitul viteaz chemă apoi puterea lui Brahma asupra uneia dintre săgeți, iar 
vraja o preschimbă în toiagul lui Brahma; Răghava o puse în coardă şi întinse 
arcul său cel minunat. Atunci când Rama a încordat arcul munții S-au cutremurat, 
iar cerul şi pământul s-au despicat deodată. Firea întreagă a fost cuprinsă de 
întuneric și nu puteai desluși o zare de altă zare. Râurile şi lacurile se revărsară 
pe dată peste maluri, soarele, luna şi stelele se abătură din drumul lor, iar lumina 
razelor de soare nu putea răzbi prin vălul întunericului. Comete mii şi mii 
aprinseră cerul, iar trăznete loveau pământul cu bubuit de tunete. Un vânt divin 
sufla avan prin cer frângând copacii și făcând apa norilor să curgă; viforul 
spulbera piscurile munților. Norii plini de trăznete se îngrămădeau unul peste 
altul, fulgerând totul în preajmă. Zgomotul lor groaznic înspâimânta toate 
vietățile, care, de frică,  urlau la fel de tare; sălbăticiunile tremurau şi se 
ascundeau sau înghețau de spaimă. 


Deodată apa mării izbucni învârtejită și ridică din adânc șerpii cei mari, demonii 
și jivinele sale, valurile ajungând la o poștă departare de țărm; dar Rama, 
vlăstarul lui Raghu, nu dădu înapoi din faţa mării nici măcar un pas.] 


1. Atunci se ivi din mijlocul mării însuşi Samudra; era înconjurat de șerpi care 
scoteau flăcări din guri, astfel că zeul semăns cu Soarele - părintele zilei - când 
răsare de după muntele Meru. 


70 Distihuri care apar în versiunile populare, traduse după textul din PRED 6, pp. 609-610; textul 
critic începe de la sloka 17. 

2. Faţa sa era ca nestemata vaidiirya, avea podoabe din aur de Jâmbu”!, straiele şi 
cununile pe care le purta erau stacojii, iar ochii săi păreau petale de lotus. Înainte 
de toate, măritul zeu îl salută pe Rama care ţinea săgeata în mână; apoi, cu palmele 
făcute căuş a rugăciune, spuse: 


4-7. - „Preabunule Răghava! Pământul, aerul, eterul, 72 apa şi focul trebuie să își 
păstreze neschimbată firea pe drumul lor, din veac în veac. Iar datul meu este să fiu 
hău fără fund ce nu se poate trece! E împotriva firii mele să mă preschimb într-o 
băltoacă sau să îmi împietresc talazul, mânat de vreun gând, de o dorință, o poftă 
sau de frică; dar pot închipui o cale prin care oștirea de maimuțe să nu fie înghițită 
de crocodilii mării.” 


8-9.Preabunule, e aici Nala, măreţul fiu al lui Visvakarman, la fel de bun 
<constructor> precum tatăl său, de la care a primit un dar. Acest vânara să 
zidească podul, iar eu voi sprijini puntea, pentru că Nala e la fel de priceput ca 
tatăl său!” 


10. Terminând de spus acestea, zeul mării se făcu nevăzut; atunci vestitul Nala se 
ridică în picioare înaintea lui Rama și grăi: 


11-13. - „ Zeul mării - locul unde se adună toate apele <lumii> - a rostit doar 
adevărul; bizuindu-mă pe înzestrarea şi meșteșugul primite de la tata, voi ridica un 
pod - < de la un țărm la altul > - pe deasupra vastului ocean, sălașul lui Varuna. 
Odinioară, pe muntele Mandara, Visvakarman făgăduit-a mamei mele: 


ş E a a DA , Ş ; : A 
! «Iubita mea cu chipul de zeiță “vei naşte un fiu cu aceleaşi puteri ca mine») 


7! Râu mitic care izvorăşte din Muntele Meru; este renumit pentru puritatea aurului cules din 
albia sa. 

"2 Textual:ăkăsa- „eterul este omniprezemt,unic şi etern; el este imperceptibil”; v. Huet, s.v. 

“5 Textul edițiilor populare inserează aici - integral sau parţial - un pasaj de 15 distihuri =6,22,29- 
6,22,43. Rama îi atrage atenția zeului mării că săgeata transformată în „armă a lui Brahma” nu 
poate rămâne nefolosită şi îi cere lui Samudra/Săgara să indice o ţintă unde să o trimită. Zeul îl 
roagă să lovească Drumakulya, unde necredincioşii Abhiras se înstăpâniseră pe un teritoriu 
minunat. Săgeata lui Rama despică pământul acolo, creând un izvor artezian care drenează toată 
apa din regiune, locul devenind deşertul Marukântăra. Rama se îndură totuși să facă un dar acelui 
ținut : în final, acesta devine salubru şi un loc excelent pentru păşunat, bogat în fructe, rădăcini şi 
plante aromatice, producând mult lapte şi miere - v. PRED 6, pp. 614-615. 

”* 'Textual: devi- adresare respectuoasă pentru o femeie de rang înalt, îndeosebi regine; este 
femininul de la deva = zeu, literal „zeiță”. Versul lpseţte din ediţiile critice, însă este considerat 

Eu sunt egalul lui Visvakarman, căci sunt sânge din sângele lui! Am tăcut până 
acum pentru că nu-mi era îngăduit să îmi vestesc chiar eu puterea! Prea bine; 
voinici vânara, hai să clădim o punte peste mare chiar în astă zi!” 


14-18. Atunci, primind îngăduință de la Rama, sute și mii de căpetenii - toţi câţi au 
fost - ai oştii de maimuțe năvăliră-n codrul nesfârşit. Uriași cât munții, ei prăvăleau 
copacii, apoi îi duceau târâş până la mare. Bambuşi, palmieri, mango, săla cu flori 
albe şi flori roşii, bilva, asoka, precum și şapte alte neamuri de copaci” umplură 
marea. Roșcatele maimuțe duceau spre țărm trunchiuri cu sau fără rădăcini, purtate 
sus, cu semeţie, precum steagurile care-l slăvesc pe Indra. 


19-22. Steiuri după steiuri lovesc apa, ridicând spre ceruri talazuri care apoi se 
prăvălesc cu vuiet în lături, iar alte piscuri le urmează mereu pe aceeaşi cale. 
Gigantic era podul clădit de Nala prin mijlocul mării ce adună în sine izvoare şi 
râuri: zece yojane avea în lăţime, o sută în lung'“, < până la ţărmul din faţă >. 
Măreaţă se ridica puntea peste apa plină de monștri, drum strălucit precum crugul 
Boarului”” prin ceruri. 


23-25. Plutind în tării, se adună grăbite divinele fiinţe să privească minunea aceea 
de necrezut și neînchipuită, care te înfiora când o vedeai cu ochii tăi. Maimuţele 
țopăiau și strigau cât puteau de tare şi săreau în sus de bucurie. Durând acel pod, 
zeci de miliarde de maimuțe nemăsurat de puternice puteau ajunge la ţărmul 
depărtat al oceanului care adună în sine toate apele < lumii >. 


26. Bine clădit, netezit deasupra şi frumos cumpănit întru toate, măreţul pod 
împărțea marea în două ca o cărare în cosița unei fete. 


27-31. Apoi Vibhișana - cu măciuca în mână și însoţit de sfetnicii săi - se aşeză 
drept strajă pe ţărmul depărtat, să-i păzească de vrăjmaşi. Rama păşea în fruntea 
oştirii, avându-l alături pe Sugriva. Veneau maimuţele duium, prin mijlocul punţii 
sau pe laturi sau dând și prin apă, căci mulțimea le-mpiedica pasul, iar altele 


necesar chiar de PRED 6, p. 617, deoarece altfel nu înțelegem ce dar i-a făcut Visvakarman 
mamei lui Nala. 

“Textul enumeră 14 specii de plante; am păstrat doar cele mai frecvent menționate în poem. 

75 Versiunile populare adaugă un pasaj în care se spune că maimuţele au construit podul în 5 zile 
în tronsoane de câte 14,20,21,22,23 yojane pe zi. 

7! Textual: Svăti = steaua Arcturus din constelația Bootes; Dutt echivalează denumirea prin 
„Calea Laptelui”. 

zburau pe deasupra ca Suparna. Vuietul vocilor lor  întrecea chiar mugetul mării. 
Ajunsă dincolo pe podul lui Nala, oștirea așeză tabăra în locul ales de regele ei, 
unde aveau fructe şi rădăcini din belşug, iar apa era dulce. 


32. Văzând că Rama vlăstarul lui Raghu a înfăptuit o faptă minunată și fără 
seamăn, s-au pogorât din cer zeii, cântăreții cărana, neprihăniții siddhas, împreună 
cu pși-ii cei mari. Rând pe rând ei se apropiară de dânsul și, stropindu-l cu apă 
preasfântă, rând pe rând îi meniră: 


33.-„Fie ca duşmanii să-i înfrângi, o, rege, iar domnia lungă-n veac să-ți fie peste 
pământ şi peste ape!” Astfel urându-i în felurite chipuri, în faţa lui ei se plecară, pe 
Rama slăvindu-l oameni și zei deopotrivă. 


|? 

NOTĂ 


Ediţia critică nu a acceptat capitolele 23 şi 24 din versiunile populare: 
-în sarga 23 Rama îi explică lui Laksmana diverse prevestiri; 


-în sarga 24 Rama își desfăşoară forțele, pregătindu-se de luptă, în timp ce 
Ravana îl trimite pe Suka să spioneze în tabăra maimuţelor - acest episod 
reprezintă o variantă a textului popular 6,20,1-6,21,9 pentru care v. nota la 
6,13,23. 


Totalul versurilor omise este de 125 de rânduri (=62 de sloka)-v. PRED 6, pp.624- 
626. Textul integral în edițiile Dutt, vol. 6, pp.1167-1172; Hari Prasad,vol. 3,pp. 
56-60. 


Marea majoritate a manuscriselor din versiunea nordică încep cartea 
Yuddhakăânda cu textul capitolului 16 al ediției critice. 


38 


16=25 


1. Atunci când Rama fiul lui Dasaratha a trecut marea cu oastea sa, falnicul Ravana 
grăi astfel către Suka şi Sărana, sfetnicii săi: 


2-3. - „O întreagă oştire de maimuțe a trecut oceanul cel de netrecut! Rama a 
izbutit să ridice un pod de-a crumezişul mării, lucru nemaifăcut de nimeni! Nu am 
crezut cu putință asemenea înfăptuire! Trebuie să aflu puterea adevărată a oastei de 
pădureni! 


4-8. Voi doi! Strecuraţi-vă printre ei nesimţiţi de nimeni; iscodind cu multă luare 
aminte vreau să-mi aflaţi: numărul oștenilor, puterea armiei de maimuțe săritoare și 
numele căpeteniilor ei; care sunt sfetnicii cei mai de frunte, cinstiți de Rama şi 
Sugriva, cine deschide drumul şi care sunt voinicii lor cei mai viteji; cercetaţi cum 
au clădit podul peste marea cea bogată-n apă, vedeţi unde îşi au vânara tabăra, 
apoi aflați cât de hotărâți sunt să lupte Rama şi viteazul Lakșmana, câtă putere și 
ce arme au, precum şi cine este cel care conduce-n luptă puhoiul de maimuțe. După 
ce veţi cunoaște toate aceste lucruri să vă întoarceţi iute!” 


9-12. După ce au ascultat poruncile < lui Ravana >, vitejii demoni Suka şi Sărana 
s-au preschimbat în maimuțe roşcate și s-au strecurat în oastea pădurenilor. 
Zadarnic însă încercau ei să socotească vitejii din mulțimea aceea nemaipomenită, 
înfricoşătoare, revărsată până pe culmi, prin văgăuni şi peșteri, pe malurile mării, 
prin păduri şi crânguri. De pretutindeni veneau larmă și vuiet fără de noimă, căci 
unii abia treceau marea, în vreme ce alţii sosiseră, în vreme ce restul îşi așteptau 
rândul să treacă; unii făcuseră deja tabăra, în timp ce alții începeau să se așeze. 


13. Măritul viteaz Vibhişana îi zări pe cei doi sub chipurile prefăcute; îi prinse şi 
strigă: 


- <Rama, tu, > cuceritor al cetăților vrăjmaşe, iată două iscoade care au venit din 
Lânkă!! Aceştia sunt Suka şi Sărana, sfetnici ai tartorului demonilor!” 


14. Privindu-l pe Rama, cei doi tremurau de frică, văzând cum viaţa li se duce; 
îngroziți, cu palmele făcute căuș, ei cer îndurare rostind aceste vorbe: 


39 


15. -,„Preabunule, noi am venit aici să iscodim la porunca lui Ravana! Voiam să 
aflăm veşti despre întreaga ta armată!” 


16. Fiul lui Dasaratha, Rama - cel care avea grijă de binele tuturor vieţuitoarelor - 
zâmbi < îngăduitor > auzind apărarea lor şi le răspunse: 


17. -,„,Dacă aţi văzut întreaga noastră oaste şi ați cercetat-o de sproape, îndeplinind 
porunca pe care aţi primit-o, puteți pleca fără piedici. 


16,25,19-21 Dar dacă mai este ceva ce nu aţi văzut încă, Vibhişana vă poate arăta 
totul. Nu vă temeţi pentru vieţile voastre: trimişii care îşi lasă armele deoparte și 
cei prinşi în luptă nu pot fi ucişi. Vibhișana eliberează-i, rogu-te, pe aceşti 
bântuitori ai nopţii, iscoade travestite, venite să îşi învrăjbească duşmanii. )* 


E AIR, 2 E i Sta 3 ă E 7 Ă 
18. Ajunşi în cetatea Lănkă, trebuie să-i spuneţi regelui demonilor” aceste cuvinte 
ale mele, fără să schimbaţi ceva: 


19-21. «A sosit clipa ca tu şi rudele tale să vă arătaţi vitejia pe care te-ai bizuit 
când mi-ai luat-o pe Sita! Mâine va sosi ceasul când vei vedea cum arde cetatea 
Lânkă, porțile și întăriturile ei, împreună cu armata de demoni nuimicită de săgețile 
mele. Arată-ţi puterea, Ravana! Mâine în zori îmi voi dezlănţui mânia-ngrozitoare 
asupra ta, la fel cum Indra, stăpânul fulgerului, s-a dezlănțuit asupra demonilor 
dânavas!»” 


22. După ce au ascultat spusele <lui Rama >, Suka şi Sarana s-au întors în cetatea 
Lankă, unde au vorbit astfel siăpânului demonilor: 


23-29. -„O, rege! Am fost prinşi de Vibhişana, care voia să ne ucidă; însă 
preadreptul Rama ne-a slobozit pe dată! Sunt patru viteji puternici precum taurii, 
de o seamă cu Indra: mărețul Rama, Lakșmana, Vibhişana şi voinicul Sugriva; eroi 
pricepuți în meșteşugul armelor, plini de curaj nezdruncinat, ei sunt la fel cu cei 
patru străjeri ai lumii. Adunați laolaltă, numai ei tuspatru, pot să clintească din 
temelii cetatea Laâkăi, împreună cu zidurile și porțile ei întărite, şi să o zvârle hăt 
departe. Judecând după înfățișarea lui şi după armele sale, Rama ar putea nimici de 
unul singur Lankă fără ajutorul celorlalți trei. Dacă o armată este ocrotită Rama, 


75 Acest pasaj se regăseşte în manuscrise ale veriunilor din sud şi din nord, precum şi în ediții 
populare, inclusiv Dutt şi Prasad; textul tradus este cel din PRED 6, pp. 628-629. 
'* "Textul: „regelui răkșasas-ilor, fratele mai tânăr al lui Kubera, dătătorul de bogăţiui”. 

Lakşmana şi Sugriva, ea nu ar putea fi învinsă nici de zeii cerului împreună cu 
asuras. Oastea de pădureni voinici abia așteaptă să se lupte; lasă deoparte 
duşmănia și fă pace! Trebuie să i-o înapoiezi pe Maithili fiului lui Dasaratha!” 

